text:
Sastra Jawa
Sajarah Sastra Jawa dimimitian ku kapanggihna prasasti di daérah Sukabumi, Paré, Kediri Jawa Wétan. Prasasti nu biasana disebut Prasasti Sukabumi ieu ditulis tanggal 25 Maret taun 804 Maséhi. Eusina ditulis nganggo basa Jawa Kuna.
Sanggeusna prasasti Sukabumi, aya prasasti séjénna ti taun 856 Maséhi nu eusina sabangsaning tembang kakawin. Kakawin nu eusina geus henteu lengkep ieu mangrupakeun tembang basa Jawa (Kuna) nu pangkolotna.
Biasana sajarah sastra Jawa dibagi jadi opat jaman:
Salian ti éta aya kategori husus deui, nyaéta Sastra Jawa-Bali. Sastra ieu terusannana tina Sastra Jawa Tengahan. Satuluyna ayaa ogé Sastra Jawa-Lombok, Sastra Jawa-Sunda, Sastra Jawa-Madura, jeung Sastra Jawa-Palémbang
Ti sakabéh sastra tradisional Nusantara, sastra Jawa mangrupakeun sastra nu pangmekarna tur loba simpenan karyana. Tapi ti saprak proklamasi RI taun 1945 sastra Jawa rada dianaktérékeun di Nagara Kesatuan RI sabab nu leuwih diutamakeun téh rasa manunggal (kesatuan) bangsa Indonésia.
Basa Jawa mimitina ditulis maké aksara turunan aksara Pallawa nu asalna ti India kidul. Aksara ieu nu jadi karuhunna aksara Jawa modéren atawa Hanacaraka nu masih dipaké nepi ka kiwari. Satuluyna marengan mekarna ageman Islam dina abad ka-15-16, hurup Arab dipaké keur nulis basa Jawa; hurup ieu diaranan hurup pegon. Satuluyna ku saratangna urang Eropa di tanah Jawa, aksara Latén dipaké ogé keur nulis basa Jawa.


c: text/html

text:
Rujak
Kadaharan lada nu dijieun tina rupa-rupa bungbuahan ngora atawa beubeutian. Bungbuahan jeung beubeutian nu dijieun rujak biasana buah ngora, balingbing, ganas, kadongdong, bangkuang, jsté. Nyieunna mah kawilang babari. Rupa-rupa bahan nu disebut di luhur dikeureutan. Bungbuna kayaning asem, céngék, cabé, jeung gula beureum diréndos dina coét. Rujak kawas kieu disebut rujak uleg. Ilaharna didahar pabeubeurang babarengan. Aya ogé rujak nu ngahaja dijieun dina acara husus anu disebutna babarit, rujakna disebut rujak kanistrén. Aya ogé rujak anu bungbu, bungbuahan, jeung beubeutian dibebek babarengan, disebutna rujak bebek.[1]
Catetan[édit | sunting sumber]
- ↑ Ajip Rosidi, dkk, (2000). Ensiklopedi Sunda: Alam, Manusia, Budaya (termasuk budaya Betawi dan Cirebon). Jakarta: Pustaka Jaya.

robotstxt: allowed

filter: keep


text:
Saméméh kaulinan komputer sarupaning Sega atawa Nintendo datang, barudak leutik di Tatar Sunda boga rurupaning kaulinan pikeun ngeusian waktu ulin manéhna sabada diajar atawa mantuan kolotna. Kaulinan barudak téh mangrupa kamonésan anu mindeng dilakukeun ku barudak dina mangsa keur rinéh[1]. Aya kaulinan barudak anu dilakukeun ku sorangan, aya kaulinan anu dilakukeun ku duaan, aya ogé kaulinan anu kudu dilakukeun ku lobaan[1]. Salian ti éta, ogé aya kaulinan husus keur barudak awéwé, kaulinan husus keur barudak lalaki, jeung kaulinan anu bisa diiluan ku barudak awéwé jeung lalaki[1].
Beda jeung kaulinan elektronis nu sipatna nyorangan ((id):soliter, (en):solitaire), rurupaning kaulinan heubeul ieu biasana kudu dipaénkeun ku leuwih ti saurang. Sipat ieu tangtuna mangaruhan sifat budak sacara umum. Kaulinan elektronis ngadidik budak jadi teu kaiket/mahardika/independen, ngulik jeun kompetitip. Sabalikna, kaulinan heubeul ngajarkeun budak hirup sauyunan jeung paheuheuyeuk leungeun. Sawatara jalma boga pamadegan yén ieu téh aya hubunganna jeung sipat barudak ayeuna, hartina masarakatna nu bakal kahareup, anu leuwih gedé rasa kasoranganana jeung turun rasa babarenganana.
Dua sifat ieu aya goréng aya alusna, teu bisa dibédakeun hideung bodas. Ieu tangtuna tangtangan pikeun kolot supaya bisa ngawanohan budak jeung dunyana supaya kahareupna generasi hareup jadi generasi nu mardika, kompetitip, ngulik tapi teu égois, atawa boga 'rasa sosial' nu lemes.
Salian ti ngajarkeun rasa babarengan éta, hiji ciri lain kaulinan barudak lembur baheula téh biasana mah tara leupas ti kakawihan, sanajan kawihna ngan saukur kawih pondok tur leuwih deukeut kana hariring tibatan kana ngawih. Contona, dina kawih kaulinan pelak cau nu ngabogaan pancén "nyabut" bibit cau kudu uluk salam heula maké kawih. Kusabab ieu, loba nu ngahijikeun kakawihan jaung kaulinan budak.
Lantaran kaulinan téh gedé mangpaatna pikeun kamekaran mental jeung tumuwuhna fisik barudak, mangka dina Kurikulum 2013 tingkat daérah provinsi Jawa Barat kaulinan barudak diasupkeun minangka matéri pangajaran di sakola[2]. Matéri pangajaran kaulinan barudak ditepikeun dina kelas VII SMP[2]. Eusina ngeunaan pangaweruh rupa-rupa kaulinan tradisional kalawan prakték pikeun metakeun éta kaulinan.


text:
Toponimi
Toponimi nyaéta bahasan ilmiah ngeunaan ngaran tempat (toponim), asal-usul, harti, pamakéan, sarta tipologinya. Bagian kahiji kecap kasebut asalna ti basa Yunani tópos (tόπoς) anu hartosna tempat sarta dituturkeun ku ónoma (ὄvoua) anu hartosna ngaran. Toponimi mangrupa bagian ti onomastik, bahasan ngeunaan sagala rupa ngaran.
Nu dimaksud toponim di dieu nyaéta ngaran tempat, wewengkon, atawa hiji bagian séjén tina beungeut dunya, kaasup anu alami (kawas walungan) sarta anu mangrupakeun jieunan jelema (kawas dayeuh).


text:
Kutanagara, Malangbong, Garut
Kutanagara nyaéta salasahiji désa di kacamatan Malangbong, Kabupatén Garut, Propinsi Jawa Barat, Indonésia. Kutanagara ayana di beh kuloneun ti kota kacamatan Malangbong.
Daptar eusi
Profil Pamaréntahan[édit | sunting sumber]
Profil Daérah[édit | sunting sumber]
Kampung[édit | sunting sumber]
- Kamayangan
- Godabaya
- Cimuncang
- Sangetel
- Citarik
bates Wilayah[édit | sunting sumber]
Kutanagara ayana di beh kuloneun ti kota kacamatan Malangbong. Watesna nyaeta Desa Lewo Baru (beh kaler), Desa Sukamaju (beh kulon), Gunung Ringgeung (beh kidul), jeung Desa Sanding (beh wetanna). '


text: 1Dina jaman eta, aya parentah ti Prabu Agustus, yen sakabeh jelema di sakuliah dunya kudu didaptarkeun. 2Ieu teh cacah jiwa anu mimiti pisan, waktu tanah Siria digupernuran ku Kirinus. 3Sakabeh jelema kudu didaptar di lembur asalna masing-masing. 4Kitu deui Yusup, anjeunna oge iang ti Nasaret di Galilea, ka Yudea, ka kota Daud anu ngaranna Betlehem — sabab anjeunna bibit-buit ti dinya, ti kulawargi jeung turunan Daud — 5pikeun didaptar bareng jeung Maryam, papacanganana, anu eukeur kakandungan. 6Sanggeus narepi ka Betlehem, karaos ku Maryam yen arek babar. 7Tuluy bae babar nyikalan, putrana pameget; terus dibedongan ku lalamakan, diebogkeunana dina kombongan sabab di panginepan mah geus teu aya pisan tempat. 8Harita, di hiji tegalan di luar kota, aya nu keur ngajaraga ingon-ingon ti peuting. 9Jleg bae, aya hiji malaikat Pangeran deukeut maranehna, murub mubyar ku kamulyaan Pangeran, nyaangan ka tukang-tukang ngangon anu kacida ngarasa sieunna. 10Eta malaikat ngalahir, “Ulah sieun. Kami mawa beja anu kacida baris nyukakeunana ka maraneh; nya kitu deui, ka sakumna bangsa. 11Sabab poe ieu, Juru Salamet maraneh, — Jungjunan urang, Isa Al Masih — geus dibabarkeun di kota Daud. 12Cirina pikeun maraneh kieu: Maraneh bakal tepung jeung hiji Bayi anu dibedong ku lalamakan sarta ebog dina kombongan.” 13Harita keneh, ujug-ujug, breh wadya bala sawarga anu kacida lobana, — maturan malaikat anu tadi — kabeh maruji ngagungkeun ka Allah, kieu: 14“Nya mulya kanggo Gusti Allah anu di manggung, mugia di bumi aya katengtreman di antara umat manusa anu kamanah ku Anjeunna.” 15Sanggeus malaikat-malaikat marulang deui ka sawarga, tukang-tukang ngangon teh ngaromong jeung pada batur, “Hayu atuh urang ka Betlehem, urang buktikeun kasauran malaikat Pangeran teh.” 16Bring, kabeh, arindit gagancangan. Tuluy maranehna tepung jeung Siti Maryam, Yusup, sarta eta Bayi anu keur ebog dina kombongan tea. 17Sanggeus narenjo Bayi, maranehna nyaritakeun hal anu tadi anu tumali jeung eta Bayi. 18Anu ngabandungan caritana kacida ngarasa helokna. 19Tapi eta caritaan teh, ku Maryam dikemu dina manah bae bari dilenyepan. 20Pangangon-pangangon tuluy arindit deui bari muji sukur ngagungkeun Allah. Maranehna ngarasa bagja ku lantaran sagala nu geus kadenge jeung nu geus katenjo teh, cocog jeung anu disaurkeun ku malaikat tea. 21Sanggeus jejeg dalapan poe, Murangkalih teh disepitan sarta dipaparin jenengan Isa, numutkeun amanat ti malaikat samemeh dikandung. 22Sanggeus jejeg poe pantrang nurutkeun hukum Toret, Anjeunna dicandak ka kota Yerusalem, bade disanggakeun ka Allah. 23Hal ieu teh, pikeun nedunan timbalan Pangeran dina Toret, yen “Kabeh anak cikal nu lalaki kudu disanggakeun ka Pangeran.” 24Nyanggakeunana oge kudu make kurban, sakumaha timbalan Pangeran dina Kitab Suci, nya eta tikukur sajodo atawa anak japati dua. 25Harita, di Yerusalem aya hiji sepuh, jenenganana Simeon. Anjeunna, ahli ibadah anu ngajeng-ngajeng kana datangna panglipur pikeun bangsa Israil. Anjeunna ditangtayungan ku Ruh Allah 26sarta kenging pituduh ti Ruh Allah, yen moal waka pupus samemeh ningali Al Masih, Jungjunan urang tea. 27Kalayan pingpinan Ruh Allah anjeunna angkat ka Bait Allah. Waktu Isa, Murangkalih tea, dicandak lebet ka Bait Allah ku ibu rama-Na, — bade nedunan hukum Toret tea — 28ku Simeon dipapag. Tuluy eta Murangkalih teh, ku anjeunna dipangkon. Lajeng Simeon muji sukur ka Allah, saurna: 29“Ayeuna mah nun Pangeran, abdi teh widian wangsul kalayan senang nya hate, sakumaha timbalan tea; 30wireh abdi parantos ningal sorangan kasalametan paparin Gusti, 31anu parantos gumelar dinyatakeun ka kalangan sagala bangsa, 32nya eta terang caang anu nyata kangge bangsa-bangsa sanes, sareng kangge kamulyaan umat Gusti, Israil.” 33Kasauran anjeunna teh matak hemeng ka ibu ramana Murangkalih. 34Geus kitu, Simeon ngaberkahan ka aranjeunna sarta kieu saurna ka Siti Maryam, “Ieu Murangkalih geus ditakdirkeun pikeun jadi lantaran labuhna jeung cengkatna jalma rea di Israil sarta jadi hiji tanda anu nimbulkeun pacengkadan, 35— jiwa anjeun ge bakal parat ku pedang — sangkan ku hal eta, eusi pikiran jalma rea bakal kabuka.” 36Di dinya oge, aya hiji nabi istri anu jenenganana Hana binti Penuel, ti kaom Aser. — Anjeunna teh geus sepuh pisan; kantos nikah, tapi ngan ukur tujuh taun bumen-bumen jeung carogena teh; 37ayeuna parantos rarandaan sarta yuswana geus dalapan puluh opat taun; tara pisan incah ti Bait Allah; beurang peuting, damelna ibadah ku puasa jeung ngadu'a. — 38Harita ge, anjeunna keur aya di dinya, lajeng bae muji sukur ka Gusti Allah sarta nyarios-nyarioskeun eta Murangkalih ka nu sejen-sejenna, anu sarua keur ngarep-ngarep bebasna Yerusalem. 39Sanggeus sagala hukum Pangeran beres ditedunan, Yusup jeung Maryam, — katut eta Murangkalih — marulang deui ka lembur, nya eta ka kota Nasaret di Galilea. 40Eta Murangkalih teh, mingkin lila, mingkin ageung jeung tambah kuat jiwa ragana, pinter, sarta kenging rahmat sapa'at Pangeran. 41Unggal-unggal taun, dina hari raya Paska, sepuh Isa angkat ka Yerusalem. 42Sanggeus yuswana Isa dua belas taun, Anjeunna ngiring sepuh-Na ka Yerusalem, sakumaha biasa ari hari raya. 43Barang hari-hari raya geus lekasan, sepuh-Na marulih; ari Isa teu katiten kakantun di Yerusalem. 44Panyana sepuh-Na mah, Anjeunna teh, aya bae campur jeung rencang-rencang sapanyabaan; kitu, nu matak jongjon bae arangkat. Sanggeus angkatna meunang sapoe, kakara aranjeunna milarian; sugan Anjeunna bareng jeung wargi-wargi atawa kenalan-kenalanana. 45Ku sabab teu kapendak, aranjeunna marulih deui ka Yerusalem bari nalengteng. 46Sanggeus tilu poe, beh bae kapendak di Bait Allah, keur calik diriung ku alim-ulama, ngadangukeun kasauran aranjeunna, sakapeung bari turas-taros. 47Anu ngabarandungan Anjeunna ngaraos helok ku kapinterana-Na, oge helok ana Anjeunna ngawaler patarosan. 48Barang sepuh-Na naringali, olohok bae anu aya. Tuluy ibu-Na nyauran, “Enung, naha bet ngadamel pikamelangeun kolot? Ama jeung ibu mah neteangan mani hariwang.” 49Anjeunna ngawaler, “Naha nganggo dipilarian? Na teu kagalih yen Abdi tangtos aya di gedong Jeng Rama?” 50Kasaurana-Na, ku aranjeunna teu kahartos. 51Ti dinya mah Isa mulih jeung sepuh-Na ka Nasaret, saterusna tetep-tumetep sareng ibu rama-Na. Ku ibu-Na, sagala rupa hal teh, dikemu bae sajeroning manah. 52Isa beuki ageung, beuki pinter, beuki diasih ku Allah, sarta dipikaresep ku sasama jalma.


text:
Sigana moal aya nyeri anu pangnyeri-nyerina sadunya, ogé...
Duka anu kasabara kalina pamajikan laporan. Cenah, pasakan tina méja...
Keteyep leumpang, laju mukakeun lomari. Tarapti nakeran. Inggis pamajikan anu...
Munggah haji misti daria. Kudu titih-rintih tur ati-ati. Kituna téh...
Kurban, hartina deukeut, taqorrub ka Gusti. Upama sacara harpiah mah, meuncit...
Manglé Édisi 2496
Puji kagungan Gusti nu Maha Suci, teu aya deui tempat pangbalikan sakabéh mahlukna, angin bakal uih ka Mantena. Solawat miwah salam mugia salamina ditetepkeun ka jungjunan urang sadaya, nyatana Kangjeng Nabi Muhammad SAW., ka kulawargana, ka para sohabatna, ogé ka nu hamba-hamba nu tumut ka anjeunna, kalabet mudah-mudahan urang sadayana. Amin.
Ti payun, umajak ka sakumna... • Terasanana
Manglé Édisi 2495
Inti tujuan ibadah sakumaha ditétélakeun dina Alqur’an, nyaéta sangkan manusa migawé laku lampah anu pinuji. Seueur pisan katerangan dina Al-Qur’an nu nuduhkeun tujuan ibadah, nu ahirna keur mépélingan umat sangkan tinemu kabagjaan ku cara ngalarapkeun ahlak al-karimah (laku lampah nu pinuji). Cara saperti kitu, lantaran antara ibadah anu... • Terasanana
Manglé Édisi 2491
Mingkin dieu katuangan téh mingkin loba rupana. Kaolahan resép karuhun gé teu éléh ku katuangan nu jolna ti nagri deungeun. Kapunjulan resép karuhun, tembong dina Rancasari Culinary Nite (Rancunit) nu diayakeun di Kacamatan Rancasari Kota Bandung.***
Bandung, memang pangjugjugan. Saban ahir minggu, nu ngadon ulin ka ieu... • Terasanana
Manglé Édisi 2489
Lagu “Malam Sunyi di Cipaganti”, jadi bukti. Eta rumpaka, nyatetkeun rasa, Presiden neundeun katineung ka Kota Kembang. Ngan, naon untungna, mun para gegedén nagara mikacinta ibukota Tatar Sunda? ***
Istana Cipanas peuting éta, lir saksi tibelatna Presiden Susilo Bambang Yudhoyono (SBY) ka kota Bandung. Pangalamanan nu mangtaun-taun di kota Kembang, namper dina... • Terasanana
Manglé Édisi 2490
Bismillah alhamdulillah washolatu wassalamu ala rosulillah waala alihi washohbihi wamaw walah. Asyhadu alla ilaha illalloh wahdahu laa syarikalah waasyhadu anna muhammadan abduhu warosuluh la nabiyya ba’dah. Amma Ba’du!
Sadaya puji nyumangga ka Gusti Anu Mahasuci, Alloh Azza Wajalla. Rohmat kaginanjaran salam karahayuan mugia diketrukeun kana pangkon agung, mugia ginulur ka... • Terasanana
Manglé Édisi 2490
“Di Cimahi jeung sababaraha kota séjénna, Mang.”
“Kumaha, Lo?”
“Réa warga anu keuna ku razia yustisi cenah, Mang.”
“Kutan?”
“Maranéhna anu teu boga surat katerangan tinggal sementara réa anu keuna ku razia téh.”
“Beu.”
“Réréana maranéhna cicing... • Terasanana
Manglé Édisi 2490
Lalampahan mangsa ka tukang, bisa jadi luang jeung pangalaman. Mangpaatna, lain ukur keur panineungan, tapi tuturus hirup mangsa ka hareup. Kitu ceuk R.H. Lily Sumantri, palaku Sajarah Kamerdékaan teureuh Tatar Sunda. ***
Saban miéling HUT Proklamansi, keur palaku sajarah saperti R.H. Liliy Sumantri mah boga harti mandiri. Paragpagna baliho, umbul-umbul, katut bandera, metot... • Terasanana
Rebo, 20 Agustus 2014
Mugi Alloh marengkeun, Manglé bisa milang weton nepi ka 57 kalina ping 21 Nopember 2014. Mugi Manglé panjang-punjung neras lana nepangan para pamaos nu ogé nganteng katineungna.
Upama dilalakonkeun éta lalampahan Manglé anu tos 57 taun téh éstu panjang pisan. Lalakon ti awit éta niat para nonoman Sunda anu hayang boga media... • Terasanana
Manglé Édisi 2487
Alhamdulillah, puji syukur kagungan Alloh Swt. nu Maha Gofur. Solawat sinareng salam, salawasna nyarengan Kangjeng Rosul Muhammad SAW. Teu kakantun ka kulawargana, ka para sohabat nu teu haat nyepeng amanat kanggo ngamulyakeun syare’at dugi ka yaomil aherat.
Puasa dipungkas parantos lekasan. Ayeuna kantun prung ngalaksanakeun lalampahan nu bener, nu kamari salami sasih saum ku urang... • Terasanana
Manglé Édisi 2488
Saha waé gé boga kanyaah, komo deui ka dulur atawa baraya. Matak, teu anéh mun loba nu kaseundeuhan barayana. Kawas nu cikeneh marulang ka lemburna waktu mudik, apan baralikna deui téh teu jarang nu ditaluturkeun ku baraya, dulur atawa kawawuhanana.
Tujuanana nu marilu, rupa-rupa. Bisa jadi, ukur néangan pangalaman atawa... • Terasanana
Manglé Édisi 2487
Lunta jauh, ka lembur mah moal weléh tibelat. Lembur pamatuhan, banjar karang pamidangan, teu weléh ngahiap-hiap. Ngagupay sangkan mulang, malar teu poho ka bali geusan ngajadi, teu lali ka purwadaksi. Nu dumuk di pangumbaraan, boh nu bubuara boh nu ukur nyaba, ka lembur mah moal poho.
Lembur lain ukur tempat, tapi ogé pangancikan rasa. Nu ngancik dina... • Terasanana
Manglé Édisi 2487
Turunna Agama Islam lain keur nyangsarakeun umat, tapi keur ngawangun peradaban hakiki, nyaéta keur nanjeurkeun karaharjaan, kahadéan, katengtreman di ieu alam dunya. Kitu ceuk Gubernur Jawa Barat, Dr. (H.C) H. Ahmad Heryawan, Lc.
Dalitna Islam jeung Sunda, lain saukur dina sajarah, tapi ogé napak dina karakter masarakat Jawa Barat. Ku lantaran kitu, kawijakan H.... • Terasanana
Manglé Édisi 2488
Reungit, naon bahayana? Ukur ditepak gé paéh saharita. Tapi, mun népakeun bibit kasakit, matak bahla. Keur leuwih mikawanoh reungit, di Pangandaran Ciamis mah aya museumna. ***
Mun ngadéngé ngaran Pangandaran, Ciamis Jawa Barat, nu bréh kacipta téh basisirna, lautna. Sagara ngeplak satungtung deuleu, ngalamuk paul nu jadi pangjugjugan... • Terasanana
Manglé Édisi 2486
Ilaharna, béda pilihan bisa nimbulkeun pacéngkadan. Tapi, ulah nepi ka pegat duduluran. Malah, waktuna silihélédan! Kitu jejer obrolan Manglé jeung Prof. Dr. H. Dadang Kahmad, M.Si., Guru Besar UIN Sunan Gunung Djati, Bandung. ***
Pilihan geus lekasan, baligo jeung poto capres geus diéntépan. Tapi, pasualan can tutug carita. Lalakon... • Terasanana
Manglé Édisi 2203
WANCI tunggang gunung...
Tegal nu upluk-aplak, nyésakeun kakeueung jeung ketir hawa pangperangan. Bau hanyir getih kaambeu kénéh, jiga nu ngahaja narojosan kana unggal-unggal liang irung. Mamaksa asup kana jero ratugna jajantung, sumarambah kana gudawangna rasa, sésélékét kana rawékna haté. Ngingetkeun; lamun di ieu patempatan,... • Terasanana


text:
Guernsey
Guernsey, resmina Bailiwick of Guernsey; Basa Prancis: Bailliage de Guernesey, mangrupakeun hiji depéndensi Makuta Britania di Selat Inggris deukeut basisir Normandia.
Salian ti pulo Guernsey, Bailiwick Guernsey ogé ngawengku pulo Alderney, Sark, Herm, Jethou, Brecqhou, Burhou, jeung pulo-pulo leutik nu lian. Bailiwick Guernsey bareng jeung Bailiwick Jersey ngawangun Kapuloan Channel.
Sanajan patahananna mangrupakeun tanggung jawab Britania Raya,[2] Bailiwick Guernsey sanés bagian ti Britania Raya; bailiwick ieu sanés bagian Uni Éropa.
Réferénsi[édit | sunting sumber]
- ↑ The Language of Auregny, Le Maistre, Jersey/Alderney 1982
- ↑ Darryl Mark Ogier (2005). The government and law of Guernsey, States of Guernsey. URL accessed 2 November 2011.
Tumbu kaluar[édit | sunting sumber]
- (en) Loka resmi
- (en) Loka resmi pariwisata
- (en) ThisIsGuernsey.com
- (en) Peta Guernsey


text:
Nining Meida Kabaya Beureum Free Mp3 Download
MUST READ
:
1. Download Link will working with Browser MOZILLA FIREFOX & CHROME
only.
2. Don't use IE (Internet Explorer)
browser.
Kabaya Beureum Mp3
Kabaya Beureum - Lagu Daerah Sunda Mp3
Agunsa Cicin - Kabaya Beureum Mp3
Kabaya Beureum - Penyanyina Poho Deui Mp3
Nining Meidaasih Urang Mp3
Anjeun - Nining Meida Adang C Mp3
Nining Meidahariring Kuring Mp3
Kabaya Beureumpop Sunda Mp3
Nining Meida - Naha Enya Degung Kawih Mp3
Kabaya Beureum Naya Love Mp3
Nining Meida - Peuyeum Bandung Mp3
Nining Meida Panutan Mp3
Lagu Sunda - Nining Meida - Tembang Cinta Mp3
Rame Rame - Nining Meida And Adang Cengos Mp3
Nining Meida -- Karembong Kayas Mp3
Nunung Nurmalasari-kabaya Bandung Mp3
Pop Sunda Nining Maida Talaga Remis Mp3
Nining Meida - Peuyeum Bandung Mp3
Kamananining Meida Mp3


text:
Salah sahiji nu matak nineung nyeta rupa kaulinan nu kajamanan ku sim kuring di sisi lembur , yu urang pedar, itung-itung ngubaran kasono sareng nuliskeun tapak geusan turunkeuneun ka barudak...
ari dulur-dulur sadayana masih keneh emut teu kana kaulinan jaman baheula ???
alhamdulillah kuring mah ngalaman, bari jeung sakeudeung oge, beda jeung kaulinan barudak jaman ayeuna anu geus malodern, saperti pees, sega, vidio gim, jeung sajabana.
yeuh ayeuna urang balik deui ka waktu harita, saeutik diantarana kaulinan nu ku kuring kaalaman. ucing sumput atawa ucing pancakan, engkle, boy-boyan, ngadu gambar, ngadu kaleci, ngadu karet, gartik, sorodot gaplok, momobilan tina awi, jujungkungan, atawa jinis kaulinan usum-usuman, saperti bedil lodong keur usum puasa, langlayangan keur usum angin gede.
biasana kaulinan eta raramena lamun keur udum halodo pasosore.
wah loba pisan euy, paroho deui sawarehna mah!!!!
sok atuh saha nu masih keneh inget??
1. Ucing sumput atawa ucing pancakan
Ucing kudu cicing dina hiji tanda nu geus ditangtukeun bari meungpeung ngitung nepi ka 10. Nu sejen lalumpatan nyumput. Si ucing kudu neangan pamaen lain bari ngajagaan tanda ulah nepi ka ditijek ku nu sejen. Lamun nu nyumput kapanggih ucing bakal nyebut Hong . Lamun pamaen lain nijek tanda, ngabongohan si ucing, kudu nyebut pancakan.
2. Sorodot gaplok
Alat; kenteng laleutik jeung Bal Kasti (biasana palastik digulung2 terus ditalian)
Kenteng sababaraha siki disusun kaluhur, terus dibaledog ku bal kasti, waktu kenteng acak-acakan, pamaen lalumpatan ngajauhan, sedengkeun si ucing nyusun deui eta kenteng. Tah saterusna si Ucing ngupayakeun maledog pamaen lain ku bal kasti lamun keuna, pamaen tadi teu bisa maen deui. Si Ucing kudu maledogkeun deui balna ka pamaen2 sejen nepi ka beresna, bari ngajagaan si kenteng ulah nepi ka acak-acakan deui. Tah pamaen sejen bisa ngabongohan si ucing najong eta kenteng nepi ka acak-acakan deui, nu hartina si ucing bakal terus jadi ucing nu disebut dikere.
3. Engkle
Nyieun gambar husus dina taneuh mangrupa dua jajar pasagi opat atawa nu bentukna iimahan, aya nu disebut gunung, dimana dieta tempat pameun bisa ninceukeun dua sukuna. Di tempat lain mah acleng2an ku hiji suku (hopscotch mun basa inggris mah, mun dina basa indonesia naon nya?)
Engkle ieu, pamaenna dibagi 2 grup. Maenna dimimitian ku nunda kenteng dina tempat nu mimiti diliwatan (duh naon nya istilahna? hilap deui tuluuuungggg), tah terus tempat eta diajlengan.
4. Cacaburange
Nu jadi ucing, kudu tapak deku (sujud) tonggongna dipake tempat ku pamaen sejen keur ngalaksanakeun kaulinanna. Carana, batu leutik dikurilingkeun bari nembang, laguna kieu
caca burange burange tali gobang,
gobang pancarange anak gajah tulalean
Jing gojing lewe lewe
jing gojing lewe lewe
Tah pas dina kecap lewe lewe batu geus aya dina keupeulan salah sahiji pamaen. Si ucing kudu neguh dimana ayana eta batu. Lamun kateguh berarti nu nyepeng batu jadi ucing, lamun teu kateguh si ucing tetep jadi ucing.
5. Pangpring
Pamaen ngajajar bari nangunjar. Terus ngalagu, bari masing2 suku pamaen ditepakan giliran. Ieu tembangna;
Pangpring pangpring sabulu bulu gading
gadingna semu peurah tikukur diadu
semplak gadona dikurungan ku si kica
si kica gede hutangna
dugel mintel hiji...
Suku nu katepak pas dina kecap mintel hiji, kudu mintel...terus kitu nepi ka kabeh suku nu ditepakan mintel...
Eta diantarana kaulinan sim kuring jaman baheula keur busdak...teu kakumpulkeun sadayana dina implengan sim kuring. Biasana masing2 daerah di taneuh sunda ngabogaan rupa kaulinan nu mirip, ngan sesebutan jeung tembangna nu beda.


text:
Cara Nyieun Kadaharan Make Basa Sunda
Dongeng bahasa sunda - essensi ilmu | berbagi ilmu, Sakadang kuya silihduruk jeung maung. dina hiji poé sakadang kuya ulin ka sisi basisir. manéhna cicing handapeun tangkal kalapa, katebak ku angin laut.. Kisunda ngalalana, (richadiana kadarisman kartakusuma) sewa ka darma sewakadarma (sd) berbahasa sunda buhun (perpustakaan nasional, br. 408. sd) tentang ajaran (sang) sewakadarma. Kemucen, Sanghyang siksakanda ing karesyan oom somara de uci inilah kitab yang diyakini sebagai pedoman moral untuk masyarakat sunda di masa lalu. sesuai dengan namanya, maka.
-
Contoh pidato bahasa sunda singkat - blog bintang
Bingung membuat pidato dalam bahasa sunda. berikut ini blog bintang sertakan berbagai contoh pidato singkat yang semuanya menggunakan sunda sebagai bahasa pengantarnya..
-
Rumah baca buku sunda: june 2007
Rumah baca buku sunda jeung sajabana yang dimaksud rumah baca pada dasarnya tempat yang menyediakan buku untuk dibaca para peminat tanpa dipungut bayaran.
-
Urang sunda kamarana?: lalangse aheng
Urang sunda mangrupakeun salah sahiji séké sélér nu ngeusi utamana bagian kulon pulo jawa, populasi kadua panglobana di indonésia. luyu jeung sajarahna, urang.
-
Kampung ciburuan [kc] | ngawincik peperenian ti pasisian
Ngawincik peperenian ti pasisian, ngaguar daluang ti panyabaan ieu pidangan téh dina wangun diskusi jeung pagelaran anu baris dilumangsungkeun di balé rumawat.
-
Dongeng bahasa sunda - essensi ilmu | berbagi ilmu
Sakadang kuya silihduruk jeung maung. dina hiji poé sakadang kuya ulin ka sisi basisir. manéhna cicing handapeun tangkal kalapa, katebak ku angin laut..


text:
Tutuwuhan
- "Plant" ngalih ka dieu. Pikeun kagunaan lian ti "Plant", tingali Plant (disambiguasi)
-
Keur kagunaan séjén, tempo Tutuwuhan (disambiguasi).
Dina biologi, tutuwuhan (pepelakan) nujul kana organisme nu kaasup kana Regnum Plantae. Di jerona ngawengku sakabeh tutuwuhan nu berpembuluh, boh nu semu atawa nu sajati (lumut hate, lumut, papakuan jeung tutuwuhan sikian). Dina sababaraha versi taksonomi tutuwuhan, alga hejo oge diasupkeun kana karajaan (regnum) ieu. Kacatet aya kurang leuwih 300.000 spesies organisme nu kawengku.
Tutuwuhan mangrupakeun organisme autotrof nu ngamangpaatkeun klorofil minangka komponen pangobah energi foton tina cahya panonpoe jadi energi kimiawi dina wangun gula. Proses pangalihan ieu katelah fotosintesis. Istilah "asimilasi karbon" dipake oge keur proses ieu alatan merlukeun karbon nu beunang tina CO2 bebas ti udara. Kusabab sipatna nu autotrof, tutuwuhan nempatan posisi kahiji dina rante aliran energi ngaliwatan organisme hirup (rante kadaharan).


text:
Jérman Nazi
Jérman Nazi atanapi Reich Katilu ngarah ka utamina jaman ti taun 1933 nepi ka 1945, nalika Adolf Hitler mingpin nagara Jérman alaku diktator jeung yebarkeun ideologi nasional-sosialisme (Nationalsozialismus). Reich nyaéta kecap basa Jérman pikeun "karajaan". Disebut karajaan katilu sabab karajaan kahiji nyaéta Kakaisaran Romawi Suci, lamun karajaan kadua nyaéta Kakaisaran Jérman. Dina jaman ieu, Jérman tumuwuh ti nagara anu éléh Perang Dunya I nepi ka jadi salasahiji kakiatan militér nu panggedéna di dunya. Dina waktos nu sarua ogé aya pulitik rasis anu ngaluhurkeun bangsa Arya sareng ngahandapkeun ras-ras lian.
Tingali ogé[édit | sunting sumber]
- Perang Dunya II
- Nazi
- Holocaust
- Kamp konséntrasi
- Républik Féderasi Jérman
- Républik Démokratik Jérman
- Wates Oder-Neisse
- Fasisme


text:
Doctor of Divinity
Doctor of Divinity (D.D., Divinitatis Doctor dina basa Latin) mangrupakeun hiji gelar akademik lanjutan dina ilmu téologi. Sajarahna, gelar ini nunjukkeun yén bahwa nu mibandana geus kagungan lisénsi ti hiji univérsitas pikeun ngawulang téologi Kristen atawa widang-widang kaagamaan nu patali.
Tempo ogé[édit | sunting sumber]
Tumbu kaluar[édit | sunting sumber]
- The Rise and Fall of the Earned Doctorate of Divinity in the Presbyterian Church in Canada..., a PDF paper by Dan Shute, retrieved July 30, 2006.


text:
Felipe Massa
Felipe Massa (lahir 25 April 1981) nyaeta tukang balap Formula 1 anu asalna ti Brazil. Anjeunna kiwari ngahiji jeung tim Ferrari bareng jeung batur satimna asal Finlandia anu janten juara dunia 2007, Kimi Raikkonen.
Profil[édit | sunting sumber]
Felipe tos ngenal dunia kebut-kebutan ti yuswa 7 taun keneh. Awalna, Felipe ngan janten saorang loper pizza ka balapan GP Brazil di Interlagos. Ti dinya, Felipe mulai katarik pikeun turun di dunya balap.
Felipe ngawitan debut di F1 taun 2002 pas GP Australia. Dirina bergabung jeung tim Sauber sareng Nick Heidfeld. Di taun 2003, Felipe ngalih janten pembalap tester di Ferrari.
Taun 2004, Felipe balik deui ka tim Sauber salama dua musim. Di 2004, dirina bertandem jeung Giancarlo Fisichella. Dan di 2005, Felipe bertandem sareng tilas juara dunia F1 1997, Jacques Villeneuve.
Akhir 2005, Felipe resmi ngalih ka tim Ferrari ngagentoskeun pembalap Brazil anu sanesna, Rubens Barrichello. Salama musim 2006, Felipe meunang di GP Turki sareng GP Brazil. Dirina kacatet sabagai pembalap Brazil pertama anu tiasa meunang di kandang sejak almarhum Ayrton Senna di taun 1993.
Di musim 2007, Felipe kungsi abus kandidat juara dunia, tapi gagal di pertengahan musim. Salama 2007, Felipe meunang di GP Bahrain, Spanyol, sareng Turki. Felipe gaduh tekad taun 2008 ieu, dirina tiasa janten juara dunia F1.
Biodata[édit | sunting sumber]
- Nami lengkep: Felipe Massa
- Tempat, tanggal babar: Sao Paulo, 25 April 1981
- Status: Nikah sareng Rafaela
- Luhur: 166 cm
- Beurat: 59 kg
- Debut F1: Australia 2002


text:
Bendungan Jatigedé, Ngadadak jadi Tempat Pakanci
Bendungan Jatigedé nurutkeun rarancang anu anyar mah, bakal mimiti dipaké dina ping 1 Oktober 2013. Torowongan anu salila ieu dipaké kokocoran cai gaganti walungan saméméhna anu ngaliwatan bendungan téh bakal ditutup. Cai anu salila ieu ngocor terus téh sina minuhan patempatan di girangeun bendungan. Ngeunaan pangwangunana, ayeuna masih kénéh dipaju ku kontraktor ti nagri China, Sinohydro.
Méakeun kapanasaran kumaha kaayaanana éta bendungan dina danget ayeuna, dina poé Saptu (10/8) kamari mah nyobaan ngincig muru ka bendungan Jatigedé. Nyokot jalan anu ti wewengkon Tomo muru ka béh kidulkeun, mapay jalan gedé anu alus nuju ka wewengkon Jatigedé. Jalan anu disorang alus pisan, béda reujeung kalolobaan jalan anu aya di wewengkon Sumedang. Ngan hanjakal pabeubeurang mah hawana kacida panasna. Anu muru ka bendungan téh geningan loba batur: aya anu maké kandaraan gilinding dua, aya ogé anu maké kandaraan gilinding opat. Ngadon arulin ka bendungan, papada hayang apal kumaha kaayaanana. Henteu anéh lamun pikeun sawatara waktu mah bendungan téh jadi tempat pakanci lebaran taun ayeuna. Kabeneran, dina wanci peré ayeuna mah wewengkon deukeuteun bendungan téh dibuka bisa diasupan ku saha waé. Da lamun dina poé biasa mah henteu meunang diasupan ku masarakat. Antukna bendungan téh ramé ku anu ngadon arulin.
Saméméh bendunganana dipaké (dicaian), bisa apal kana wangunanana ti kadeudeutan. Torowongan caina béh girang (lain béh hilir wungkul) katut témbok bendunganana. Lamun dina poéan biasa mah cenah ngan ukur bisa nempo bagéan hilirna wungkul.
Posted on 11 Agustus 2013, in Sumedang and tagged bendungan Jatigede, Sumedang. Bookmark the permalink. 6 Pairan.
-
hatur nuhun adi, kenging gambaran anyar ngeunaan bendungan jati gede basa aba keur leutik 45 taun katukang cenah rek dibendung ….jigana ayeuna jadina, muga bae abah bisa nungkulan lalayaran ti tomo nepi ka cadas ngampar…naek ka wado…
LikeLike
-
kira kira iraha ieu bendungan rengse na? tos sabaraha persen kinten kinten?
LikeLike
-
Mantap abis…
LikeLike


text:
91. Caang bulan opat welas, jalan gedé sasapuan. (Rido pisan).
92. Caang padang narawangan. (Panganteb kana caang pikir).
93. Caang pikir. (Calakan, bisa gancang mikir).
94. Cacag nangkaeun. (Teu bérés, teu rata).
95. Cacah rucah atah warah. (Somah nu dianggap teu aya ajénna sarta bodo).
96. Cadu mungkuk haram dempak. (Minangka sumpah moal daék ngéléhan
maneh).
97. Campaka jadi di reuma. (Nu geulis urang lembur atawa kampung nu di
pasisian).
98. Capé gawé teu kapaké. (Hanas capé ari hasil pagawéanana dicawad ku nu
nitah).
99. Cara embé. (Embung mandi, sieun ku cai).
100. Cara merak. (Beuki pisan kana lada).
101. Caringcing pageuh kancing. (Taki-taki mageuhan tulak).
102. Ceuli léntaheun. (Sadéngé-déngé, padahal lain déngékeuneunana).
103. Cilaka dua belas. (Cilaka pohara).
104. Ciri sabumi cara sadesa. (Adat kabiasaan di unggal daérah atawa nagara
béda-béda).
105. Clik putih clak bodas. (Rido, iklas, kaluar tina haté nu beresih).
106. Cucuk rungkang. (Teu adil dina ngabagikeun barang).
107. Cukang tara néangan nu ngising. (Nu hayang ditulungan sapantesna datang
ka nu rék dipéntaan tulungna).
108. Curiga manjing warangka. (Maot sampurna balik ka asal).


text:
Madagaskar
Republik Madagaskar nyaéta hiji nagara pulo di Samudra Hindia, ucul basisir wétan Afrika. Pulo Madagaskar nyaéta pulo pangbadagna kaopat di dunya. Sajaba pulo utama, sawatara pulo leutik di sakurilingna ogé jadi klaim republik ieu, nyaéta Pulo Juan de Nova, Pulo Europa, Kapuloan Glorioso, Pulo Tromelin, sarta Bassas da India. Sanajan sacara géografis padeukeut jeung Afrika, sajarah géologi, biologi, sarta démografi Madagaskar béda jeung wewengkon daratan utama buana éta.
Umumna arkeolog mercayaan Madagaskar mimiti dicicingan kira-kira antara 300 SM sarta 500 M ku bangsa Austronesia anu anjog jeung parahu cadik ti Kalimantan sarta Sulawesi di kapuloan Indonésia. Geura-giru sanggeus éta, bangsa Bantu dina Afrika datang ngaliwatan Selat Mozambik, tuluy nu nyicingan pulo éta mimitian galo. Saterusna bangsa Arab sarta bangsa Afrika Wétan séjénna beuki nambahan galona penduduk. Madagaskar diparéntah ku karajaan lokal Merina di abad ka-19 sarta mangrupa bagian ti jajahan kolonial Perancis antara 1890-1960, sarta saprak waktu éta Republik Madagaskar jadi nagara anu indepénden.
Republik ieu tiheula dingaranan Malagasi, sawaktu merdika ti Perancis dina warsih 1960. Alatan hubungan anu beuki goréng kalayan urut pangjajahna, ngaranna saterusna digantian jadi Madagaskar. Ngaran Malagasi masih dipaké pikeun nyebutkeun basa sarta bangsana.


text: 1Geus kitu, Isa nyarioskeun hiji misil pikeun nandeskeun yen maranehna ulah bosen kana sembahyang. 2Saur-Na, “Di hiji nagara aya hiji hakim anu teu sieun ku Allah jeung tara pisan ngahargaan batur. 3Di dinya keneh, aya hiji randa anu sering datang ka eta hakim menta dibela perkarana urusan jeung lawan. 4Geus sakitu lilana, pamentana teh, ku eta hakim ditolak bae. Tapi lila-lila, eta hakim teh ngomong dina hatena: ‘Najan aing teh teu sieun ku Allah jeung sangeuk ngahargaan batur, 5tapi si randa teh nyusahkeun pisan; keun ku aing rek dimeunangkeun, supaya ulah terus bae datang deui, datang deui, bisi malik nyalahkeun aing.’ ” 6Saur Jungjunan, “Pek eta omongan hakim anu lalim teh lenyepan! 7Na Allah teh teu kersa ngabela umat pilihana-Na anu beurang peuting sasambat ka Anjeunna? Jeung memeh ngabela teh naha Anjeunna sok ngulur-ngulur waktu heula? 8Cek Kami: Anjeunna mah moal tempo deui, tangtu ngabela ka maranehna. Najan kitu, lamun engke Putra Manusa datang, kira-kirana bakal manggihan iman kapercayaan di ieu dunya?” 9Isa nyaurkeun deui hiji misil, ditujukeun ka jelema-jelema anu umangkeuh ibadah bari nyapirakeun batur, saur-Na, 10“Aya dua jelema arasup ka Bait Allah rek sembahyang. Nu saurang, urang Parisi, nu saurang deui tukang cuke. 11Ari urang Parisi dina hatena kieu sembahyangna: ‘Ya Allah, simkuring muji sukur ka Anjeun; jalaran simkuring mah, henteu sami sareng anu sanes, sanes rampog, sanes jelema kejem, sanes tukang jinah, sareng oge henteu sami sareng eta si tukang cuke. 12Simkuring mah dua minggu sakali sok puasa, kawajiban mayar perpuluhan tina panghasilan dicumponan.’ 13Ari tukang cuke tea, nangtungna oge nyingkurkeun maneh, jeung teu wani dangah; malah bari jeung neunggeulan dada, — sembahyangna teh — pokna: ‘Duh Gusti Pangeran, jisim abdi rumaos dosa, taya sanes mung nyuhunkeun sih piwelas-Na.’ 14Cek Kami: Ieu tukang cuke mulangna teh geus jadi jelema anu kaetang bener ku Allah; ari nu saurang deui mah, henteu. Sabab saha-saha anu umangkeuh jeung luhur hate, bakal direndahkeun; saha-saha anu ngarendahkeun maneh, baris dijungjung.” 15Ti dinya, loba anu dararatang marawa anakna anu laleutik keneh ka Isa, rek marenta dipangusapkeun. Ari ku murid-murid dicarekan. 16Tapi saur Isa, ka maranehna, “Ingkeun eta barudak teh sina ka Kami, ulah dihalang-halang, sabab nya jelema-jelema anu kawas eta anu ngamilik Karajaan Allah teh. 17Cek Kami: Saenya-enyana, saha-saha anu henteu narima Karajaan Allah sakumaha budak leutik, manehna moal bisa asup ka dinya.” 18Aya hiji pamingpin, nanyakeun kieu ka Isa, “Nun Guru anu saestu, simkuring teh kudu kumaha, supaya tinemu sareng hirup anu langgeng?” 19Waler Isa, “Naha Kami disebut saestu? Saurang ge teu aya anu saestu, kajaba ti Allah nyalira. 20Tangtu anjeun ge uninga kana timbalan-timbalan Allah anu kieu: ‘Ulah jinah, ulah maehan, ulah maling, ulah ngucapkeun panyaksen palsu, jeung kudu hormat ka indung bapa.’ ” 21Walonna, “Eta parantos dilakonan, ti ngongora.” 22Jawabanana, ku Isa diwaler deui, “Aya keneh sarupa deui anu kudu dijalankeun: Jualan kabeh pangaboga, bagi-bagikeun ka nu mariskin; engke, tangtu bakal meunang harta sawarga; geus kitu, ka dieu deui, tuturkeun Kami.” 23Dititah kitu teh, eta jelema mani melenguk, inget kana kakayaanana. 24Ku Isa dipeleng bae, geus kitu Anjeunna sasauran, “Bangga pisan pikeun jelema nu loba duit mah rek asup ka Karajaan Allah teh. 25Babari keneh onta nyeplos kana liang jarum, ti batan jelema beunghar asup ka Karajaan Allah.” 26Anu ngadarenge eta kasaurana-Na ngaromong kieu, “Kitu galagatna mah, atuh saha nu bisa disalametkeun?” 27Saur Isa, “Anu mustahil cek manusa, pikeun Allah mah bisa.” 28Petrus mihatur, “Ieu abdi-abdi teh parantos cul sagala rupi sarta ngiring ka Jungjunan.” 29Saur Isa, “Kieu cek Kami, saenya-enyana, saha-saha anu ku lantaran milih Karajaan Allah cul imah, cul pamajikan, cul dulur, cul kolot, jeung cul anak, 30dina waktu ieu keneh sakur anu ditinggalkeun teh baris kaganti manglipet-lipet; jeung engke, dina jaman nu bakal datang, bakal ginanjar hirup nu langgeng.” 31Murid-murid anu dua belas ku Isa dipanggil, terus kieu saur-Na, “Ayeuna urang ka Yerusalem. Sagala rupa perkara anu geus diserat ku nabi-nabi, tina hal Putra Manusa, tinangtu bukti. 32Sabab Anjeunna bakal diselehkeun ka bangsa anu teu wawuh ka Allah, dihina-hina, dipoyok, diciduhan, 33dikaniaya, sarta terus dipaehan ku maranehna; tapi dina poe nu katilu, tangtu Anjeunna teh hirup deui.” 34Tapi murid-murid teh, kabeh oge, euweuh anu ngarti. Kasaurana-Na teh, hartina henteu katepi, maksudna henteu kasusud. 35Sanggeus Anjeunna meh sumping ka kota Yeriko, aya nu lolong keur andiprek musapir di sisi jalan. 36Ngadenge loba jelema ngasrek, manehna nanyakeun, “Aya naon?” 37Dijawab, “Isa, urang Nasaret, ngalangkung.” 38Tuluy manehna ngagero, “Nun Isa, Putra Daud, mugi aya piwelas ka abdi!” 39Ku nu laleumpang panghareupna dicarek sina repeh. Tapi gegeroanana beuki tarik, “Nun Putra Daud, mugi aya piwelas ka abdi!” 40Reg, Isa liren, nu lolong dipiwarang dicandak ka Anjeunna. Sanggeus dideuheuskeun ku Anjeunna dipariksa, 41“Hayang dikumahakeun ku Kami teh?” Jawabna, “Nun Jungjunan, abdi teh hayang tiasa ningal!” 42Saur Isa, “Heug, geura bisa nenjo. Maneh geus salamet lantaran boga iman!” 43Sapada harita keneh, bray bae, panonna awas; terus milu ngiring ka Anjeunna bari ngamulyakeun ka Allah. Bala rea anu nyaraksian oge ragem maruji ka Allah.


text:
Candi Mendut
Candi Mendut mangrupa candi nu aya di wétan ti garis lurus tilu candi (Candi Borobudur, Candi Pawon, jeung Candi Mendut). [1] Candi ieu diadegkeun ku dinasti Syailendra nu kasang tukangna agama Budha, hal ieu ditunjukkeun ku ayana stupa 48 di bagian luhurna. [1] Masih can bisa dipastikeun iraha diadegkeunna ieu candi téh, tapi saurang arkéologi Belanda nyebutkeun yén di jero prasasti Kayumwungan nu ditimukeun di désa karangtengah bertarikh 824M disebutkeun yén raja Indra geus nyieun hiji bangunan suci nu dingaranan venunava nu hartina "hutan bambu". [2]
Di bagian luhur candi ieu aya rohangan nu eusina tilu patung Budha. [1] Sakabéh patung ieu nya éta Bodhisattva Vajravani, Buddha Sakyamuni, jeung Bodhisattva Avalokitesvara. [1] Relief-relief nu aya di dinding candi ieu jelas bentuk atawa ukiranna. [1] Relief ieu ngandung harti carita ajaran moral kalayan tokoh-tokoh sasatoan (fabél) salaku pamaénna. [1] Aya carita "Brahmana dan Kepiting", "Angsa dan Kura-kura", "Dua Burung Betet yang Berbeda" jeung "Dharmabuddhi dan Dustabuddhi". [1] Sacara kronologis, Candi Mendut ditimukeun taun 1836. [1] Tuluy dirénovasi taun 1897 jeung 1904. [1] Di taun 1908 bagian luhurna dibenerkeun deui ku arkéolog belanda. [1] Taun 1925 sababaraha stupa dirapihkeun, dipasang jeung disusun deui. [1] Luas bangunan candi ieu sakitar 13,7x13,7 meter sarta luhurna sakitar 26,4 meter. [1]


text:
H
H nyaéta hurup ke-8 dina alfabet Latin. Dina basa Indonésia, hurup ieu disebut ha. Dina basa Inggris, hurup ieu disebut aitch (loba: aitches), dibaca /ˈeɪtʃ/ atawa /ˈheɪtʃ/. Hurup ieu biasana melambangkan konsonan desis celah sora nirsuara.
Daptar eusi
Sajarah[édit | sunting sumber]
Hurup Semitik ח (ḥêṯ) kamungkinan badag melambangkan konsonan desis hulu kerongkongan teu bersuara (/ħ/). Wangun hurup ieu meureun hartosna pager. Alfabét Yunani H mimiti berbunyi /h/, tapi lila-lila jadi hurup vokal eta (H, n) anu berbunyi /ɛː/ (dina basa Yunani modérn, foném ieu ngagabung kalayan /i/.)
Basa Étruska sarta basa Latin kungsi ngabogaan foném /h/, namum ampir kabéh rungkun basa Roman kaleungitan sada éta. Saterusna basa Romania meminjam foném /h/ ti basa-basa Slavia di deukeutna, sarta basa Spanyol ngamekarkeun sada /h/ sekunder ti /f/ saméméh kaleungitan sada éta deui, samentara sawatara dialek basa Spanyol maké /h/ minangka alofon /s/ di sawatara wewengkon anu maké basa kasebut.
Pamakéan[édit | sunting sumber]
Dina Alfabét Fonétik Internasional, simbol ieu dipaké pikeun ngawakilan dua sada. Hurup leutikna, [h], ngawakilan konsonan desis celah sora teu bersuara atawa 'berhembus', sarta hurup badag anu dikecilkan, [ʜ], melambangkan konsonan desis katup ambekan teu bersuara.
H ogé dipaké dina élmu pasti. Dina kimia, H nyaéta simbol kimia pikeun Hidrogén. H nyaéta simbol konstanta Hubble (hurup badag) sarta jangkungna/kedalaman (hurup leutik) dina fisika.
H ogé mangrupa singgetan ti unit induktansi dina sistem Hijian Internasional: hénry.


text:
Arsip: Sajak Sunda
Kategori: Sajak Sunda | Diterbitkan pada: 07-12-2010 | 10 Komentar »
Sajak IWAN M. Ridwan
Bulan ukur jadi kalangkang dina peuting ngabangingik, jadi tumbal dina réwuan juta lampu nu moncorong. Beureum, konéng ngagindingan kota, sawaréh lalumpatan di jalan-jalan patakonan. Ting garerung bari ting sérépét meupeus lamunan. Langit beuki alum némbongkeun kaceuceub. Kuring beuki anteng ngelun-ngelunkeun haseup filter, sumarambah ngalimpudan jomantara. Nyéh, bulan seuri basa kuring ngajak sasalaman, […]
Kategori: Sajak Sunda | Diterbitkan pada: 07-12-2010 | 10 Komentar »
Sajak IWAN M. Ridwan
Cenah hirup teh jalan nu pagaliwota
Sedeng cinta ngan saukur teteguhan
Urang bebas leumpang mapay nu can kasorang
Nyorangan atawa babarengan teu jadi sual
Di mana aya kacinta di dinya urang bakal ngalalana
Cenah hirup teh kabel nu pakuranteng
Sedeng cinta ngan sakadar layar monitor
Sing nyalse. Sing daria. Tumaninah.
Sabab jaga teuing kumaha boa
Di mana aya tunggara di dinya […]
Kategori: Sajak Sunda | Diterbitkan pada: 07-12-2010 | 2 Komentar »
Sajak IWAN M. RIDWAN
Sit-uncuing ngelak maseuk kota
Nyelangan gerung kored mesin
Memeh pindah kana gurat jukut sejen
Handapeuneunana balawiri nu ngulon ngetan
Tuturubun ngudag jeung diudag waktu
“Bisi teu kasampeur nu lebah pengkolan!” ceuk hatena
Ngomong ka panon poe nu teu malire
Renghap ranjug dayeuh beuki sumpeg
Katarajang panyakit mengi sabab paru-paruna geus karancang
Dina tikorona menet reuhak peradaban
Ngagulung jeung teknologi
Jeung runtah
Handapeun sora Sit-uncuing […]
Kategori: Sajak Sunda | Diterbitkan pada: 25-02-2010 | 3 Komentar »
Da cinta nu saéstuna tara laas ku robahna mangsa
Rongkah, rohaka tumerap na dadasar kalbu
Nu bisa ngarungkup gunung,
ngojayan jaladri, meuraykeun jaladra
Urang suaykeun rupaning lalangsé
Urang halingkeun aling-aling
Wilujeng milangkala, jungjunan…
Panjalu – Cibiru – Pulogebang, 1978-2010
Kategori: Sajak Sunda | Diterbitkan pada: 03-12-2009 | 4 Komentar »
Sajak RIZAL SABDA
Karasa ayeuna mah Yan
lalampahan téh geus natrat
kajeueung di péngkolan
bulan béngras kénéh
nyaangan léngkah gejed urang
nu ngandelkeun gandeuang basajan
Yan bulan masih nu baheula
najan cahyana dicangkalak katunaan
wirahmana angger marengan réngkak urang
nu éstu rimbil ku harepan nu can kalakonan
Dimuat dina Mangle No. 2196
Kategori: Sajak Sunda | Diterbitkan pada: 03-12-2009 | 5 Komentar »
Sajak YOUS HAMDAN
Layung, ka mana layung
basa girimis nyandet urang di saung
satengahing pajaratan
basa réngsé ngurebkeun layon
Diriung parentul batu tutunggul
sakapeung urang pating gerendeng
mimindengna ukur ngaheneng
diranggeum keueung
Jeung burit beuki reupreupan
-Saha heula
anjeun heula kuring heula? cék anjeun harita
-Teu kudu paheula-heula
dawuh cunduk mun pareng giliranana, -tembal kuring
asa-asa
Basa angin ngahiur ngawurkeun sawér cihujan
jeung seungit kembang samoja
bulu punduk naha […]
Kategori: Sajak Sunda | Diterbitkan pada: 03-12-2009 | 5 Komentar »
Sajak TONI LESMANA
Ngimpleng-ngimpleng pangreureuhan
Sabot damar sakarat. Boa lebah janari
Dina dzikir reumis
Lebah sora ajag nu pamungkas
Ngimpleng-ngimpleng pangreureuhan
Sabot damar sakarat. Boa lebah balébat
Dina salambar halimun
Lebah sora manuk munggaran
Ngimpleng-ngimpleng pangreueruhan
Damar saukur dadamaran
Da léngkah geuning tuluy lumampah
Boa moal kungsi reureuh: apan tatu tacan kénéh liput!
Dimuat dina Mangle No. 2164


text:
Ngaran "Indonesia"
Artikel tina Majalah CUPUMANIK No.49
Taun V no.1 sasih Agustus 2007
k u
IRFAN ANSHORY
BAHEULA kapuloan lemah cai urang dilandi bangsa-bangsa deungeun ku rupa-rupa ngaran. Ku bangsa Tionghoa wewengkon urang téh dingaranan Nan-hai (Kapuloan Sagara Kidul). Bangsa India mah nyebutna Dwipantara (Kapuloan Lemah Sabrang), tina kecap Sangsakerta dwipa (pulo) jeung antara (luar, sabrang). Dina lalakon Ramayana yasana bujangga Walmiki, lebah épisodeu ‘Kiskindhakanda’, kacaritakeun laskar Kiskindha milarian Sinta, garwana Rama nu diculik ku Rahwana téa, tepi ka Suwarnadwipa (Pulo Mas, nyaéta Sumatera ayeuna) di Kapuloan Dwipantara.
Ari bangsa Arab nyebut lemah cai urang téh Jaza’ir al-Jawi (Kapuloan Jawa). Dina basa Latén, menyan boga ngaran ilmiah benzoe, tina basa Arab luban jawi (menyan 'Jawa'), sabab para sudagar Arab abad pertengahan meunang menyan ti tangkal kai Styrax sumatrana nu baheula tuwuhna ngan di Sumatera. Apan tepi ka ayeuna jamaah haji urang remen dilandi ‘Jawa’ ku urang Arab. Kungsi ditétélakeun ka hiji padagang di Pasar Séng, Makkah, yén Indonésia mah lain Jawa wungkul. Hih, dasar Wan Abud, keukeuh manéhna nyebut Jawa ka urang. “Samathrah, Sholibis, Sundah, kulluh Jawi! (Sumatera, Sulawesi, Sunda, sakabéhna gé Jawa!),” pokna.
Bangsa-bangsa Éropa nu munggaran datang dina abad ka-16 boga anggapan yén buana Asia téh ngan ngawengku Arab, Pérsia, India tur Cina. Éta geura, wewengkon nu sakitu legana antara Pérsia jeung Cina sakabéhna disebut ‘Hindia’ baé. Samananjung Asia Kidul dilandi ‘Hindia Hareup’, tur daratan Asia Tenggara dilandi ‘Hindia Pengker’. Ari lemah cai urang mah dingaranan ‘Kapuloan Hindia’ (Indische Archipel; Indian Archipelago; l’Archipel Indien) atawa ‘Hindia Wétan’ (Oost Indie; East Indies; Indes Orientales). Ngaran séjén nu ogé dianggo nyaéta ‘Kapuloan Malayu’ (Maleische Archipel; Malay Archipelago; l’Archipel Malais).
Basa lemah cai urang kajajah ku Walanda, ngaran resmina nagara urang téh Nederlandsch-Indie (Hindia Walanda). Ari pamaréntah balatentara Jepang 1942–1945 mah maké istilah To-Indo (Hindia Wétan).
Éduard Douwes Dékker (1820–1887), nu sandiasmana Multatuli téa, kungsi ngusulkeun ngaran nu leuwih spésifik pikeun nyebutkeun lemah cai urang, nyaéta Insulinde, hartina ogé ‘Kapuloan Hindia’ (basa Latén: insula = pulo). Dina kaca ahir novél Max Havelaar nu ditulis Multatuli taun 1860, aya kalimah kieu: Insulinde dat zich daar slingert om den evenaar, als een gordel van smaragd (“Insulinde nu raranggeuyan di khatulistiwa, lir beubeur inten permata”). Tapi Insulinde jigana kurang populér. Ceuk urang Bandung mah, Insulinde téh ngaran toko buku nu kungsi aya di Jalan Otista!
Dina taun 1920-an Érnest Francois Eugene Douwes Dékker (1879–1950)—nyaéta Dr. Setiabudi téa, nu jadi ngaran jalan utama di Bandung Kalér (anjeunna téh putu ti rayina Multatuli)—mopulérkeun ngaran Nusantara, kénging nyandak Setiabudi tina Pararaton, naskah jaman Majapahit nu kapanggih di Bali abad ka-19 tuluy ditarjamahkeun ku Jan Laurens Andries Brandes tur dipedalkeun ku Nicholaas Johannes Krom dina taun 1920.
Ngan kadé ulah hilap, istilah Nusantara nu diusulkeun ku Setiabudi téh béda pisan hartina jeung istilah Nusantara jaman Majapahit. Ieu penting dipikanyaho ku urang, sabab loba jalma nu lalawora nyangka Nusantara téh konsép Majapahit. Padahal dina jaman Majapahit mah, istilah Nusantara téh dianggo pikeun nyebutkeun pulo-pulo di luar Jawa (kecap antara dina basa Sangsakerta hartina luar, sabrang) minangka lawan tina Jawadwipa (Pulo Jawa). Jadi Nusantara téh hartina “pulo-pulo sabrang”. Apan si Gajah Mada téa kungsi bébéja “Lamun huwus kalah nusantara, isun amukti palapa (“Lamun geus éléh pulo-pulo sabrang, kuring kakara salsé”), sakumaha kaunggel dina Pararaton.
Tah, ku Dr. Setiabudi kecap nusantara jaman Majapahit nu kacida jahiliyahna téh dibéré harti nu anyar tur nasionalistis. Tina kecap Malayu antara, istilah Nusantara ayeuna boga harti nu modéren nyaéta “nusa di antara dua buana (Asia tur Ustrali) jeung dua samudra (Hindia tur Pasifik)”, nu matak Pulo Jawa ogé kaasup dina définisi Nusantara nu modéren. Istilah Nusantara ti Setiabudi téh gancang nyebar dianggo tur dipopulérkeun ku nu sarakola minangka alternatif tina ngaran Hindia Walanda nu tangtu baé teu dipikaresep.
Lian ti ngawanohkeun istilah Nusantara nu modéren, Setiabudi dina taun 1912, nalika ngadegkeun Indische Partij di Bandung, ngawanohkeun istilah tanah air deuih, tarjamahan Setiabudi tina istilah asli Sunda “lemah cai”. Tepi ka awal abad ka-20 mah tacan aya istilah tanah air dina basa Malayu, sabab kakara Setiabudi nu mawa éta istilah ti basa Sunda ka basa Malayu. Taun 1920 Muhammad Yamin (1903-1962), urang Minang nu harita nganjrek di Bogor, mopulérkeun éta istilah Tanah Air jadi judul sajakna. Tétéla, najan jadi basa Malayu, istilah tanah air téh asalna ti basa Sunda, tur dipopulérkeun di Tatar Sunda deuih!
Tepi ka ayeuna istilah Nusantara tetep dianggo ku urang pikeun nyebutkeun wewengkon lemah cai ti Sabang ka Merauké. Tapi ngaran resmi bangsa jeung nagara urang mah INDONÉSIA. Tah, ayeuna hayu urang saliksik ti mana jolna éta ngaran nu sabenerna rada ahéng keur létah urang mah.
Ngaran Indonésia
Taun 1847 di Singapura medal majalah ilmiah taunan, Journal of the Indian Archipelago and Eastern Asia (JIAEA), nu dikokolakeun ku James Richardson Logan (1819–1869), urang Skotlandia sarjana hukum ti Universitas Edinburgh. Tuluy taun 1849 hiji ahli étnologi bangsa Inggris, George Samuel Windsor Earl (1813–1865), ngagabung minangka redaksi éta majalah.
Dina JIAEA Volume IV taun 1850, kaca 66-74, Earl nulis artikel On the Leading Characteristics of the Papuan, Australian and Malay-Polynesian Nations. Dina éta artikel Earl negeskeun yén rahayat Kapuloan Hindia atawa Kapuloan Malayu kudu boga ngaran nu husus (a distinctive name) pikeun istilah ilmiah, sabab ngaran “Hindia” téh teu luyu tur sering patukeur deuih jeung India nu asli. Earl ngusulkeun dua pilihan ngaran: Indunésia atawa Malayunésia (basa Yunani: nésos = pulo). Dina kaca 71 Earl nulis kieu: ... the inhabitants of the ‘Indian Archipelago’ or ‘Malayan Archipelago’ would become respectively Indunesians or Malayunesians.
Earl sorangan nétélakeun yén manéhna mah satuju ka ngaran Malayunésia (Kapuloan Malayu) batan Indunésia (Kapuloan Hindia), sabab Malayunésia luyu pisan kana étnis Malayu, ari Indunésia mah bisa ogé dilarapkeun kana Céylon (Srilangka) jeung Maldives (Maladéwa). Alesan nu séjén, ceuk Earl, apan basa Malayu téh diaranggo di sakumna ieu kapuloan. Dina éta artikel Earl nganggo istilah Malayunésia, teu nganggo istilah Indunésia.
Dina JIAEA Volume IV éta ogé, kaca 252-347, James Richardson Logan nulis artikel The Ethnology of the Indian Archipelago. Di awal tulisanana Logan gé negeskeun perelu pisan ngaran husus pikeun kapuloan lemah cai urang, sabab istilah ‘Indian Archipelago’ panjang teuing tur sering ngabingungkeun deuih: Indian nu mana? Apan pribumi asli Amérika gé disebutna Indian ku urang Éropa, tur Indian téh sawadina mah urang India nu ‘néhi-néhi’ téa. Ku kituna Logan mulung istilah Indunésia nu dipiceun ku Earl, tuluy huruf u diganti jeung huruf o ngarah leuwih merenah kadéngéna. Tah, ti rancagéna Logan téh jol wé istilah Indonésia.
Kecap atawa ngaran Indonésia téh mimiti babar ka dunya dina kaca 254 artikelna Logan. Unina kalimahna kieu: Mr Earl suggests the ethnographical term Indunesian, but rejects it in favour of Malayunesian. I prefer the purely geographical term Indonesia, which is merely a shorter synonym for the Indian Islands or the Indian Archipelago. Basa nyieun ngaran ‘Indonésia’ tangtu baé teu kapikir ku Logan yén engké dina abad ka-20 éta ngaran bakal dianggo jadi ngaran bangsa jeung nagara nu rahayatna nomer opat panglobana di beungeut bumi!
Wangkid ti harita Logan konsistén nganggo istilah ‘Indonésia’ dina tulisan-tulisan ilmiahna nu séjén, tuluy lila-lila éta istilah nyebar di kalangan para élmuwan widang étnologi tur géografi. Contona, taun 1877 Ernest Theodore Hamy nganggo kecap ‘Indonésia’ dina tulisanana di Bulletin de la Societe de Geographie di Paris. Tuluy taun 1880 kecap ‘Indonésia’ dianggo ku Augustus Henry Keane dina Journal of the Anthropological Institute di London. Saterusna taun 1882 William Edward Maxwell di Singapura nganggo istilah islands of Indonesia dina bukuna. Sakabéhna éta élmuwan nyebutkeun yén maranéhna mah nginjeum ngaran ‘Indonésia’ tina tulisan-tulisan Logan.
Dina taun 1884 gurubesar étnologi di Universitas Berlin nu ngaranna Adolf Bastian (1826–1905) medalkeun buku Indonesien oder die Inseln des Malayischen Archipel lima volume, nu ngamuat hasil panalungtikanana basa ngumbara ka lemah cai urang taun 1864-1880. Tah, éta buku nu mopulérkeun istilah ‘Indonésia’ di kalangan élmuwan Walanda, nu matak kungsi aya pamadegan yén ngaran ‘Indonésia’ téh diciptakeunana ku Bastian. Padahal mah Bastian nyokot istilah ‘Indonésia’ tina tulisan-tulisan Logan.
Élmuwan Walanda nu munggaran nganggo istilah ‘Indonésia’ nyaéta Hendrik Kern dina majalah Bijdragen Koninklijk Instituut voor Taal-, Land-, en Volkenkunde (B.K.I.) taun 1885. Tuluy dianggo ogé ku Christiaan Snouck Hurgronje dina bukuna De Atjehers nu medal taun 1894.
Urang pribumi nu pangmimitina nganggo istilah ‘Indonésia’ téh Suwardi Suryaningrat (Ki Hajar Déwantara). Basa dibuang ka Walanda taun 1913 anjeunna ngadegkeun biro pérs nu dingaranan Indonesische Pers-bureau.
Harti Politis
Dina dasawarsa 1920-an ngaran ‘Indonésia’ minangka istilah ilmiah dina étnologi tur géografi téh dicandak ku tokoh-tokoh pagerakan kamerdikaan lemah cai urang, nu matak ngaran ‘Indonésia’ ahirna boga harti politis, nyaéta idéntitas hiji bangsa nu hayang merdika! Atuh pamaréntah Walanda curiga tur waspada kana istilah ‘Indonésia’ téh.
Dina taun 1922 kalawan inisiatif Mohammad Hatta (1902-1980), mahasiswa Handels Hoogeschool (Sakola Luhur Ékonomi) di Rotterdam, organisasi pelajar tur mahasiswa Hindia di Walanda (nu ngadeg taun 1908, ngaranna Indische Vereeniging) ganti ngaran jadi Indonesische Vereeniging atawa Perhimpoenan Indonésia. Majalah maranéhna, Hindia Poetra, ganti ngaran jadi Indonésia Merdéka.
Bung Hatta negeskeun dina tulisanana: “Nagara Indonésia Merdéka jaga (de toekomstige vrije Indonesische staat) pamohalan disebut ‘Hindia Walanda’. Ngaranna gé lain ‘Hindia’ baé deuih, sabab bisa patukeur jeung India nu asli. Ngaran Indonésia téh boga tujuan pulitik (een politiek doel), sabab ngalambangkeun tur nyita-citakeun hiji lemah cai ka payunna. Sangkan ngawujud, sakur urang Indonésia (Indonesier) badé narékahan kalayan sagala tanaga tur kamampuhna.”
Di lemah cai Dr.Sutomo ngadegkeun Indonesische Studie Club taun 1924, tuluy Perserikatan Komunis Hindia (lahir taun 1920) ganti ngaran jadi Partai Komunis Indonésia (PKI). Taun 1925 Jong Islamieten Bond nyieun kepanduan Nationaal Indonesische Padvinderij (Natipij). Tah, éta tilu organisasi di lemah cai urang nu pangheulana nganggo ngaran ‘Indonésia’.
Dina taun 1926 di Jakarta lumangsung Kongrés Pemoeda Indonésia, tur ngadeg deuih organisasi Perhimpoenan Peladjar-Peladjar Indonésia (PPPI). Taun hareupna Ir.Sukarno (1901-1970) ngadegkeun Perserikatan (tuluy jadi Partai) Nasional Indonésia (PNI). Ahirna ngaran ‘Indonésia’ téh dijeneng jadi ngaran lemah cai, bangsa tur basa persatuan dina Kerapatan Pemoeda-Pemoedi Indonésia ping 28 Oktober 1928, nu ayeuna sok dilandi ‘Sumpah Pemuda’ téa.
Dina bulan Agustus 1939 tilu anggota Volksraad (Déwan Rakyat; DPR jaman Walanda), Muhammad Husni Thamrin, Wiwoho Purbohadidjojo jeung Sutardjo Kartohadikusumo, nyieun mosi ka Pamaréntah Walanda, ngadongsok sangkan ngaran ‘Indonésia’ diresmikeun minangka gaganti ngaran ‘Nederlandsch-Indie’. Orokaya Walanda bedegong pisan, kéna-kéna kawasa. Éta mosi ditampik sapajodogan.
Ahirna mah horéng Walanda nu tideuha sorangan. Ukur heuleut tilu taun ti harita, Jepang asup ka lemah cai urang, atuh ngaran ‘Hindia Walanda’ téh les sirna salilana. Tuluy dina dinten Jumaah Manis ping 9 Ramadhan 1364 Hijriyah ninggang 17 Agustus 1945, kalayan rahmat Allah Nu Maha Kawasa, brol gumelar Républik Indonésia.***


text:
Warta Sunda • Umum • Rebo, 22 Méi 2013 11:26
(SundaNews, Subang) Geus kaceluk ka unggal daérah mun géng motor miboga sikep nu arogan. Resep ngaruksak jeung beuki papaséaan. Geus puguh ngahakan obat-obatan nu teu parararuguh mah. Dina urusan papaséaan, géng motor bangun taya kasieun. Tong boro ku masarakat sipil, dalah ku militér gé teu riuk-riuk gimir.
Di Subang, salah sahiji tarékah geusan nyanghareupan anggahota géng motor téh ku cara diaku. Ratuasan urang nu kawengku kana sawatara kleup motor nu aya di Subang, babarengan jeung jajaran Polrés, ngayakeun déklarasi damai sarta nampik kana sikep kotor géng motor.
“Kami ngaku ka sakumna kleup motor. Ieu tarékah téh kanggé ngirangan kagiatan jahat nu biasa dilakukeun ku géng motor. Harepan nu utamina mah urang tiasa bébas tina rupaning kalakuan géng motor. Ku kituna, kasumpingan anggahota kleup motor téh minangka pangrojong kana kagiatan kapulisian. Pon kitu deui kapulisian, moal asa-asa ngarojong kana kagiatan aranjeunna,” cék Kasatlantas Polrés Subang, AKP Ricko Taruna, Rebo (22/5/2013).
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09
Rebo, 28 Méi 2014 00:56


text:
Goong
Goong nya éta salah sahiji waditra takol dina perangkat gamelan pélog, saléndro atawa degung[1]. Pungsi goong nya éta minangka panutup nada[1]. Ngaran goong mangrupa hasil tina sora éta waditra sorangan, lamun ditakol sorana Gong[1]. Goong miboga bentuk nu panggedéna lamun dibandingkeun jeung waditra séjén saperti bonang jeung jenglong. Goong miboga sababaraha bentuk diantarana: goong gantung, goong buyung, goong tiup, goong bendé, jsté[2]
Daptar eusi
Bahan jeung Rancang Wangun[édit | sunting sumber]
Goong gantung[édit | sunting sumber]
Goong gantung miboga bentuk buleud, miboga penclon anu dijieun tina logam beusi atawa perunggu. Ukuran diamétérna 90-105cm[2][1]. Penclonna miboga diamétér 7-10cm[2][1]. Papasingan bagian goong diantarana: Raray goong nya éta bagian sakuriling penclon; Manis raray nya éta bagian sakuriling raray; taktak nya éta bagian sakuriling manis raray; awak nya éta awak goong anu ukuranna 8-12cm; nu terahir nya éta lalambé mangrupa bagian goong nu handap[1].
Goong Buyung[édit | sunting sumber]
Goong buyung nya éta goong anu dijieun tina perunggu atawa beusi, benetukna mangrupa wilahan anu dibagian tengahna miboga penclon[1]. Disebut goong buyung sotéh lantaran resonator/ gema sorana dijieun tina buyung atawa gentong wadah cai. Kaayeunakeun resonator goongna sok dijieun tina kai[1]. Di Daérah Karawang atawa Bekasi goong buyung disebut Goong Angkog[1].
Goong Tiup[édit | sunting sumber]
Goong tiup nya éta goong anu dijieun tina awi gombong, diaménkeun kucara ditiup[1][2]. Pungsina bisa jadi goong gedé jeung goong leutik (kempul)[1]. Gedé-leutikna sora gumantung kana cara ngésér jeung ngatur panyocok nu aya dina awi[1].
Ragam Hias[édit | sunting sumber]
Ilaharna goong gantung anu boga ragam hias mah[1]. Ragam Hiasna ogé ngan aya dina kakanco (paragi ngagantungkeun goong) wungkul, dianatarana: oray naga mangrupa simbul bujangga; Lauk mas mangrupa simbul kamakmuran; Kalamakara/Raksasa mangrupa simbul Katabahan jeung kakuatan pikeun nyingkahan sabangsaning iblis[1].
Cara Nabeuh[édit | sunting sumber]
Hampir sakabéh jenis goong dimaénkeun kucara ditabeuh maké panakol husus[1]. Ngan sok béda-béda posisi nakolna, misal goong gantung mah ditakol ka arah gigir, ari goong buyung mah ditakol ka arah handap kawas nakol jenglong[1]. Alat panakolna buleud, dibungkus ku kaén manglapis-lapis, dicekel ku leungeun katuhu, ditakolkeun ka penclonna[1]. Goong leutik (kempul) jeung goong buyung mah kudu diténgkép maenkeunana, ngarah sorana teu panjang teuing[1].


text:
Médium antarbéntang
Dina astronomi, médium antarbéntang (Basa Indonésia: medium antarbintang, Basa Walanda: interstellair medium Basa Inggris: interstellar medium, disingkat ISM) nyaéta materi (materi antarbéntang/interstellar matter, ISM) sarta kandungan énergi (médan radiasi antarbéntang/interstellar radiation field, ISRF) anu aya di antara béntang-béntang (atawa kira-kira lingkungan béntang) dina hiji galaksi.
Béntang-béntang sorangan kabentuk di wewengkon ISM anu pangpadetna sarta tiis, sarta baris ngabeungharan ISM ku materi sarta énergi ngaliwatan planetary nebula, angin-angin béntang sarta supernova. Satuluyna, kajadian silih mangaruhan antara béntang-béntang jeung ISM nangtukeun laju leungitna kandungan gas hiji galaksi sarta dina pamustunganana nangtukeun ogé wengkuan umur aktip galaksi kasebut dina nyieun béntang-béntang.
ISM ngandung atom, molekul, kebul, radiasi éléktromagnétik, sinar kosmik, sarta médan magnét dina jumlah anu pohara saeutik (lamun maké standar bumi). Materina ilahar diwangun ku 99% partikel gas sarta umumna 1% kebul, sarta ngeusian ruhang antarbéntang. Kapadatan gas anu ilahar antara puluhan nepi ka ratusan partikel pér séntiméter kubik. Alatan ku nukleosintesis primordial, gasna jadi kira-kira 90% hidrogén sarta 10% hélium, ditambah unsur-unsur tambahan ("logam" dina sebutan astronomi) anu jumlahna saeutik.


text:
Category Archives: Ngala Manuk
Ngala Manuk Maké Ketepél
Lamun kolot mah ngala manuk téh maké bedil atawa naheunan/mitapak, barudak mah ngala manuk téh maké ketepél. Ketepél meunang nyieun sorangan atawa meunang mangnyieunkeun kolotna téh dibekel ka leuweung atawa sisi kebon ngadon néangan manuk kayaning manuk jogjog, manuk piit, jeung sajabana. Pokona mah manuk anu hiberna tara jauh-jauh teuing. Pélorna maké batu laleutik anu ngahaja ngumpulkeun heula tina gundukan keusik, terus diwadahan kana kantong leutik atawa koja.
Bari ider-ideran néangan manuk anu eunteup dina dahan tatangkalan. Manuk anu keur nyileuk didodoho pikeun diketepél. Ngan nyakitu téa, manuk téh osok apaleun ari keur didodoho mah. Kajaba lamun eunteupna dina dahan tangkal anu jangkung pisan, tara kagebahkeun atawa kagareuwahkeun. Atuh dina ngetepélna ogé ari manukna jauh mah tara keuna-keuna acak. Tong bororaah keuna, ngadeukeutan waé ogé henteu.
Najan keur nyéntangna dikéker ogé angger waé batu anu diketepélkeunana téh tara nojo kana manukna. Batu téh keunana osok ka mana waé. Susah ogé geningan ngala manuk ku jalan diketepél mah. Leuwih susah tibatan bebedil (ngala manuk maké bedil). Balikna téh tara beubeunangan ari ngalana maké ketepél mah. Kétang, nu penting mah bisa ulin waé najan teu beubeunangan ogé.
(Gambar meunang nginjeum ti http://raudhahku.wordpress.com/)
Mikat Manuk
Basa di sisi leuweung reujeung di pasir masih keneh loba manuk mah osok aya anu mikat manuk. Manuk anu remen dipikat teh manuk toed, manuk jogjog jeung manuk cangkurileung. Mikat manuk ku manuk deui. Lamun boga manuk toed anakna, bisa dipake pikeun mikat indung toed atawa manuk toed indungna. Kitu deui lamun boga anak manuk jogjog atawa anak cangkurileung, bisa dipake pikeun mikat manuk jogjog atawa manuk cangkurileung indungna. Salian ti eta, manuk bikang oge bisa dipake pikeun mikat manuk jalu. Kitu deui sabalikna. Tapi lolobana mah da mikat manuk teh ku anakna. Sabab anakna mah gampang neanganana, bisa diingu ti leutik keneh meunang ngala tina sayangna.
Da nu ngaranna mikat mah kudu aya anu dipikat reujeung pikateunana atawa eupanna. Anak manuk bisa dipake pikeun mikat indungna. Parabot anu osok dipake pikeun mikat manuk teh nyaeta palangkring atawa tempat pikeun cicing manuk anu jadi eupan. Dina palangkring teh diteundeunan atawa ditambahan ku sabangsaning dadahannan tangkal. Dina dahan anu diterapkeun kana palangkring, ditapelan ku leugeut. Dimana-mana manuk anu kapikat tea nyampeurkeun kana palangkring terus eunteup dina dahan anu aya dina palangkring, tangtuna eta manuk teh bakal nincak kana leugeut tea. Nya biasana manuk teh hese leupasna. Geus kitu mah tinggal newak wae.
Leugeut anu osok dipake pikeun ngaleugeut suku manuk teh nyaeta leugeut anu lumayan rapet, nyaeta leugeut teureup. Leugeut ieu rapet pisan, jeung osok dipake oge pikeun ngaleugeut turaes. Leugeut teureup ieu, neanganana gampang, tinggal ka leuweung, neangan tangkal teureup.
Bebedil
Bebedil, asal kecapna tina Bedil. Jadi bebedil mangrupakeun pagawean anu dina ngalaksanakeunana make bedil. Ari bedil anu dipakena mah biasana bedil angin.
Bebedil teh biasana mah dipake pikeun pagawean jalma dina ngala atawa neangan sabangsaning manuk atawa bajing kadang oge osok aya anu bebedilna teh pikeun ngala lutung. Manuk atawa bajing atawa lutung anu kapanggih biasana diala ku jalan ditembak make bedil angin tea.
Tempat bebedil biasana di jero leuweung anu masih keneh loba manuk jeung bajing atawa lutung. Ari manuk anu osok diala diantarana wae manu cangehgar/kasintu, manuk dudut, jeung manuk sejenna anu kaasup manuk rada gede. Sabangsaning manuk piit mah tara diala, da sakali nembak oge pastina remuk ku pelor. Jadi moal kaala dagingna.
Tempat bebedil biasana mah geus maneuh di tempat anu aya tangkal bungbuahan anu osok didaharan ku manuk atawa bajing.
Ngabedilna di tempat khusus anu nyamuni supaya henteu kanyahoan atawa katempoeun ku manuk atawa bajing anu arek diala.
Beubeunanganana, nya lumayan wae mun keur pareng alus mah. Balik ka imah teh beubeunangan manuk atawa bajing pikeun deungeun sangu sakulawargaeun. Sedengkeun mun beubeunanganana lutung mah osok dibagi ka tatangga, da moal beak dua tilu poena. Mun keur pareng apes, nya tara beubeunangan. Sanajan teu beubeunangan (meunang manuk atawa bajing), kadang ti leuweung teh osok beubeunangan perkara nu sejenna, naha arek suluh atawa bungbuahan.
(Gambar meunang nginjeum ti http://minegenesis.wordpress.com/)
Naheunan Manuk
Baheula mah di lembur mah nu ngaranna manuk teh masih keneh loba. Ti mimiti manuk leutik (contona manuk piit) nepi ka manuk anu gede (contona manuk cangehgar), masih keneh aya. Manuk anu kacirina gampang dieupanan mah, mun nempo tapak ngupukna, nya manuk tikukur. Eta oge ceuk babaturan, da kuring mah ngan ukur mimilu wungkul.
Nya basa diajak ku babaturan pikeun naheunan manuk tikukur teh, daek wae. Da resep, jeung mun beubeunangan teh tangtuna oge bakal kabagean. Tempat naheunana geus ditangtukeun, nyaeta di kebon babaturan anu kabeneran loba tangkal cau. Ceuk nu ngajak mah cenah di kebon eta teh, di handapeun tangkal cau loba tapak ngupuk manuk. Cenah mah manukna teh manuk tikukur, da anu kadenge di deukeuteun kebon eta mah ngan ukur manuk tikukur.
Di kebon, kuring ngan ukur nempokeun kumaha carana nyieun paranti naheunan manuk. Paranti naheunana mangrupakeun eurad anu diteundeun dina palangkring. Mun manuk tea eunteup dina palangkring tangtuna oge palangkringna moal kuateun nahan beurat manuk tea, tuluy wae konci euradna leupas nu ngakibatkeun suku manuk anu napak kana palangkring kaeurad ku tali.
Di handapeun paranti naheunan, kitu oge di tempat ngupuk manuk tikukur tea, diawuran ku bangsal. Tujuanana supaya manukna resepeun ngadeukeutan kana eta palangkring atawa panaheunan. Kuring jeung babaturan mah nyarumput dina tempat anu nyamuni. Supaya teu katempoeun ku manukna.
Didagoan ti pabeubeurang nepikeun ka sorenakeun, euweuh hiji-hiji acan manuk anu eunteup kana panaheunan teh. Boro-boro manuk nu sejen, dalah manuk tikukur anu ti tadi beurang kadenge sorana teh, euweuh nyampeurkeun-nyampeurkeun acan. Poe harita mah gagal wae, teu beubeunangan. Sanajan kitu, kuring meunang oleh-oleh, kumaha carana nyieun paranti naheunan manuk.
Kabehdieunakeun, kakara katohyan, yen tempat anu lening jiga paranti ngupuk manuk tikukur handapeun tangkal cau teh lain urut ngupuk manuk tikukur. Tapi leningna atawa beresihna teh ku dahan cau anu geus peot anu ngagapuy kana taneuh terus katebak angin. Kusabab katebak angin jadi jiga anu meresihan taneuh handapeun tangkal cau. Jadi leningna teh lain tapak ngupuk manuk, tapi urut dahan cau….
Beu…!


text:
Gorila
Gorila nya éta sato primata pangbadagna, sakulawarga jeung monyét, kera sarta manusa. Sabuntut gorila jalu dewasa bisa ngahontal luhur leuwih ti 6 méter sarta beurat kira-kira 300 nepi ka 500 pound. Manéhna bisa merentangkan lenganna nepi ka 8 méter. sarta kakuatan sabuntut gorila sarua kalayan 4 nepi ka 8 jelema manusa anu kuat. Gorila awéwé dewasa ukuranana kira-kira satengah ukuran gorila jalu.[1]
ciri has[édit | sunting sumber]
Dibandingkeun jeung awak manusa, gorila miboga leungeun sarta suku anu panjang, di mana leungeunna leuwih panjang ti suku. Gorila anu badag lolobana awakna miboga bulu, iwal jari-jemari, beungeut, kélék, telapak suku sarta telapak leungeun. Sirah gorila badag, panonna leutik sarta boga warna coklat. Gorila henteu miboga buntut. Saban buntut gorila miboga irung anu unik, kawas manusa anu miboga sidik ramo anu unik. Huntu gorila dewasa jumlahna 32. Panca indra gorila ampir sarupa kalayan manusa. Awak gorila jalu ampir dua kali badagna dibandingkeun gorila awéwé. Gorila lolobana dahar tutuwuhan. Saban poé gorila perlu kira-kira 25 kilogram kadaharan anu teriri ti dangdaunan, kekembangan, siki-sikian, watang sarta tangkai tangkal, sarta kuncup kembang. Sakapeung, gorila ogé dahar sireum sarta sajenis rinyuh. Kusabab meunang cairan cukup ti kadaharanana, gorila pohara jarang nginum. [2]


text:
Riyal Saudi Arabia
Riyal Saudi Arabia (Basa Arab: ريال Riyāl, Kode ISO 4217: SAR) nyaéta mata uangna Saudi Arabia, disingget jadi ر.س atanapi SR (Saudi Riyal). Mata uang ieu dibagi kana 100 Halala (Basa Arab: هللة Halalah). Ghirsy/Qirsy sami sareng 5 Halala.
Daptar eusi
Koin[édit | sunting sumber]
Dina 1925, koin tembaga pikeun ¼ jeung ½ Ghirsy dicitak di Mekkah ku `muhammad ayaan kadri. Teras dilanjutkeun dina 1926, ku ¼, ½, jeung 1 Ghirsy tembaga-nikel, mawa gelar "Raja Hijaz jeung Sultan Najd".
Dina 1927, gelar karajaan dirobih kana "Raja Hijaz jeung Najd jeung Depéndensi" sarta koin dikaluarkeun dina pecahan ¼, ½, jeung 1 Ghirsy tembaga-nikel; ¼, ½, jeung 1 Riyal pérak.
Dina 1935, koin kahiji dikaluarkeun dina ngaran Saudi Arabia. Koin-koin éta nyaéta ¼, ½, jeung 1 Riyal. Ghirsy tembaga-nikel ¼, ½, jeung 1 teras ogé dikaluarkeun dina 1937.
Dina 1963, Halala dipikawanohkeun jeung koin tembaga 1 Halala dikaluarkeun, diteraskeun ku pecahan 5, 10, 25, jeung 50 Halala tembaga-nikel dina 1972. Dina 1976, koin tembaga-nikel 1 Riyal dipikawanohkeun. Koin dwilogam 1 Riyal dikaluarkeun dina 1999.
Uang kertas[édit | sunting sumber]
Dina 1953, Badan Monetér Saudi Arabia mimiti ngaluarkeun Kupon Haji 10 Riyal,[1] diteraskeun ku 1 Riyal dina 1954 jeung 5 Riyal dina 1956. Kupon-kupon éta kawas uang kertas sarta teras digunakeun ku jamaah haji pikeun ditukeur jeung mata uang asing. Kupon ieu jadi ilahar dipaké di Saudi Arabia jeung sacara luas ngaganti koin Riyal pérak dina raloba transaksi. Ku kituna, Badan Monetér nagara mimiti ngaluarkeun pecahan uang kertas 1, 5, 10, 50, jeunh 100 Riyal dina 15 Juni 1961. Kupon Haji ditarik ti édaran dina 1 Pébruari 1965.[2]
Pecahan 500 Riyal dipikawanohkeun dina 1983. Pecahan 20 jeung 200 Riyal dikaluarkeun dina taun 2000 pikeun ngélingan 100 taun pangadegan nu mana ayeuna jadi Karajaan Saudi Arabia. Édisi ka-5 nu mibogaan pameunteuna Raja Abdullah dikaluarkeun dina 2007.
Citakan ka-5[édit | sunting sumber]
Dina 20 Méi 2007, "Badan Monetér Saudi Arabia, numutkeun Pasal 4 Undang-Undang Mata Uang Saudi Arabias, dikaluarkeun dina Dekret Karajaan No. 6 ping 1/7/1379 H." ngumumkeun édisi ka-5 tina Riyal Saudi Arabia nu mibogaan gambar Raja Abdullah bin Abdul Aziz dina sadaya pecahan iwal 500 Riyal (nu mibogaan gambar mendiang Raja Abdul Aziz As-Saud). Nu 100 jeung 50 Riyal dirilis 21 Méi 2007, nu 10 jeung 5 Riyal Juni 2007, sarta teras nu 500 Riyal dina Séptéber 2007, jeung ahirna nu 1 Riyal dina Désémber 2007. Séri ka-4 nu mana miboga gambar mendiang Raja Fahad bakal tetep sah dina hukum monetér Saudi Arabia.
Nilai tukeur katangtu[édit | sunting sumber]
Dina Juni 1986, Riyal sacara resmi ditangtukeun kana hak panangtuan husus IMF. Dina praktikna, Riyal ditetepkeun jeung 1 Dolar AS = 3,75 Riyal, nu mana kira-kira 1 Riyal = 0,266667 Dolar.[3][4] Nilai ieu diresmikeun dina 1 Januari 2003.
Tingali ogé[édit | sunting sumber]
Rujukan[édit | sunting sumber]
- ↑ [1]
- ↑ (2012) "Saudi Arabia" The Banknote Book, San Francisco, CA: www.BanknoteNews.com.
- ↑ Saudi Arabia’s Exchange Rate Arrangement
- ↑ In this special feature Central Banking presents a survey of the Saudi Arabian Monetary Agency
- Citakan:Numis cite SCWC
- Pick, Albert (1994). Katalog Standar Uang Kertas Dunya: Kaluaran Umum, Colin R. Bruce II jeung Neil Shafer (éditor), ka-7, Krause Publications.


text:
Meniñ Qazaqstanım
Meniñ Qazaqstanım (Basa Kazakh: MeHiң ҚaзaқcTaHыM, Meniñ Qazaqstanım; Kazakhstan Kuring) nyaéta lagu kabangsaan Kazakhstan ayeuna nu diadopsi dina kaping 7 Januari 2006. Lagu ieu dumasar kana lagu lian nu homonim jeung manéhna nu dirancang dina taun 1956, anu musikna ku Shamshi Kaldayakov jeung rumpakana ku Jumeken Najimedenov.[1] Lagu ieu ngagantikeun Lagu Kabangsaan Républik Kazakhstan–nu digunakeun sanggeus kamerdékaan–salaku lagu kabangsaan nagara. Rumpaka nu aslina tina lagu ieu geus dimodifikasi ku Nursultan Nazarbayev, Présidén Kazakhstan, satacan putusan pikeun ngagunakeun lagu ieu salaku lagu kabangsaan nagara dikaluarkeun ku pamaréntah.[2]


text:
Hiragana
Hiragana (平仮名?) nyaeta suku kata dina Basa Jepang, salah sahiji tina opat sistim nulis Basa Jepang, nyaeta katakana, kanji jeung rōmaji (atawa huruf Latin). Boh hiragana jeung katakana duanana make sistim kana, numana unggal syumbol ngagambarkeun hiji mora. Unggal kana hurup hirup (saperti a あ); konsonan dituturkeun ku hurup hirup (saperti ka か); atawa n ん, nasal sonorant nu gumantung kana konteksna saperti m, n, atawa ng dina basa Inggris (IPA ŋ), atawa saperti nasal vowel dina Basa Perancis.
Hiragana dipake keur kecap nu euweuh huruf kanji-na, kaasup partikel saperti kara から "ti," jeung ahiran saperti ~san さん "Bapa, Ibu, Akang, Teteh" Hiragana oge dipake keur kecap nu kanji-na teu dipikanyaho kunu nulis, oge kunu maca, atawa bentuk formal keur kaperluan tulisan. Infleksi kecap pagawean jeung kecap sipat, upama dina conto tabemashita (食べました ate?), BE MA SHI TA ditulis dina hiragana. Dina sababaraha kasus, bagean akar ieu oge ditulis dina hiragana. Hiragana oge dipke keur kaperluan cara maca kanji disebutna furigana. Artikel sistim nulis Basa Jepang ngajelaskeun leuwih jentre kumaha sistim nulis ieu dipake.
Aya dua sistim utama keur susunan hiragana, susunan heubeul iroha, sarta susunan nu leuwih anyar gojūon.
Daptar eusi
Sistim nulis hiragana[édit | sunting sumber]
Hiragana ngabogaan susunan karakter dasar, gojūon , nu bisa dirobah ku sababaraha cara. Ku cara nambahkeun dakuten tandana (゛), keur konsonan saperti k atawa t robah jadi g atawa d: k→g, t→d, s→z, jeung h→b. Hiragana nu dimimitina ku h oge bisa ditambahan handakuten tandana (゜), h robah jadi p. Bagean nu saeutik dina hiragana keur ya, yu atawa yo (urutanna ゃ, ゅ atawa ょ ) bisa ditambahan ditungtungna ku i. Robahna i ieu, sora vokalna jadi palatalization. Tambahan kana y leutik disebutna yōon. Tambahan tsu leutik っ disebutna sokuon nunjukkeun geminate konsonan (rangkep). Kalurna "desah" sarta stop kadangkala dipake dina ahir kalimat. Ieu ditulikeun ku konsonan rangkep dina rōmaji.
Dina tulisan teu resmi, lima vokal kana kadangkala dipake keur manjangkeun sora saperti haa, nee (はぁ, ねぇ).
Aya hiragana nu jarang dipake nyaeta Wi ゐ jeung we ゑ. V ゔ nyaeta tambahan modern keur ngagambarkeun sora "v" dina basa asing saperti Basa Inggris, sabab Basa Jepang teu ngabogaan sora hurup v, diganti ku b. Ieu oge jarang dipake sabab kecap injeuman jeung tarjamahan ilaharna ditulis make katakana.
Tabel hiragana-rōmaji[édit | sunting sumber]
Tabel dihandap ieu nunjukeun hiragana jeung tulisan romajina. Anu warna beureum kana nu jarang dipake. Kabehanna aya 104 kasus.
Sora ti dieja てぃ, tapi bagean sora ieu ngan kapanggih dina kecap injeuman, mangka ilaharna ditulis make katakana.
Kombinasi にゃ, にゅ, jeung にょ ulah pahili jeung sekuen んや, んゆ, sarta んよ. Kombinasi に make y leutik ngagambarkeun hiji mora, sabalikan sekuen ん dituturkeun ku y gede nunjukeun dua sora nu misah. Beda ieu bisa digambarkeun ku minimal dua pasangan かにゅう ka-nyu-u, "ngahiji", かんゆう ka-n-yu-u, "ngarayu", nu gampang dibedakeun dina ngucapkeun, sanajan sababaraha gaya nulis romawi duanana dituliskanyu. Dina cara nulis romawi, duanana dibedakeun ku nambahkeun apostrophe: kanyū and kan'yū.
Cara ngeja[édit | sunting sumber]
Iwal ti partikel kecap は, を, jeung へ (wa, o, jeung e), sarta sababaraha aturan teu pasti, Basa Jepang diucapkeun saperti nu ditulis. Hal ieu teu salawasna bener: dina sistim ngeja samemehna, bisa ditempo dina sajarah cara maca kana loba aturan cara ngeja: iwal ti dina cara make ayeuna. Aturan cara ngeja nu sabenerna dumasar kana kanazukai (仮名遣い?), "make kana".
Aya dua hiragana nu cara macana ji (じ and ぢ) jeung dua hiragana nu dibacana zu (ず and づ). Dua pasangan ieu teu bisa saling ngaganti. Ilaharna, ji dituliskeun じ jeung zu ditulis ず tur aya sababaraha hal nu istimewa. Lamun dua suku kata mimiti dina kecap aya dua suku kata teu make dakuten jeung suku kata sarua make dakuten, nu dipake nyaeta hiragana nu sarua. Conto, chijimeru (‘niiskeun’ atawa ‘nyurutkeun’) dieja ちぢめる. Conto keur kecap nu nembongkeun dakuten sora rendaku, dipake hiragana nu asli. Contona, chi (血 "getih") diucapkeun ち (chi). Lamu 鼻 hana (“irung”) jeung 血 dihijikeun, jadina hanaji 鼻血 "mimisan"), sora 血 robah tina chi jadi ji. Mangka hanaji dieja はなぢ dumasar kana ち: hiragana dasar dipake keur nuliskeun 血. Ku cara nu sarua, Tsukau (使う; "make") dieja つかう dina hiragana, jadi kanazukai (かな使い; "make kana" .. atawa .. "ortografi kana ") dieja かなづかい dina hiragana.
Tapi, aturan di luhur teu bisa dipake keur kecap nu teu pakait langsung jeung harti asalna. Kecap basa Jepang‘lightning’, contona, inazuma (稲妻). Bagean ‘稲’ hartina ’sawah’, ditulisna いな dina hiragana tur dibaca: ina. Bagean 妻 hartina ’pamajikan’ tur dibacana tsuma (つま) lamun ditulina dipisahkeun atawa leuwih sering ditulis zuma (ずま) lamun ayana sanggeus suku kata sejen. Taya hiji oge dina kompenen itu nu ‘lightning’, tapi duanana mun ngahiji nyieun kecap ‘lightning’. Dina kasus ieu, ejaan hiragana nu ilahar dipake nyaeta いなずま tinimbang いなづま.
Hiragana ilaharna dipake ngeja long vowel nu ditambahkeun kana kana vowel kadua. Kecap chōon (tanda vowel panjang) (ー) leuwih ilahar ditulis dina katakana tinimbang make hiragana, contona kecap word らーめん, ramen (mie), tapi pamakean ieu dianggap teu biasa.
Kecap teu biasa dimimitian ku kana ん (n). Ieu ngarupakeun kecap dasar shiritori. Sanajan kitu, n is kadangkala langsung dituturkeun ku vowel. Contona, ren'ai 恋愛 ("cinta romantis, emosi") ditulis dina hiragana れんあい tinimbang れない renai (kecap nu teu angger).
Sajarah[édit | sunting sumber]
Hiragana diwangun tina man'yōgana, karakter Basa Cina nu dipake keur ngucapkeun dina kalimah Basa Jepang sarta mimiti dipake dina abad kalima. Bentuk hiragana asalna tina sōsho nyaeta kaligrafi Cina. Gambar dihandap nembongkeun asal hiragana tina manyōgana ngaliwatan sōsho. Bagian luhur nyaeta karakter hurup dina bentuk kaisho, karakter tengah nu warna beureum nembongkeun bentuk karakter sōsho, sarta panghandapna nyaeta hiragana.
Munggaran hiragana dijieun, teu bisa ditarima ku sakabeh kalangan. Loba nu ngarasa yen Basa Cina leuwih nunjukeun jalma nu boga pendidikan. Dina sajarah Jepang, bentuk kaisho nyaeta karaktek nu ilahar dipake ku lalaki, mangka disebutna onode (男手?), "tulisan lalaki", sedengkeun bentuk sōsho kanji nu biasa dipake ku awewe. Saterusna hiragana mimiti ilahar dipake di kalangan awewe, nu teu diijinan keur sakola nu luhur saperti lalaki. Bentuk tulisan ieu ilahar dipake tur disebutna onnade (女手?) "tulisan awewe". Contona, The Tale of Genji jeung novel awal-awal nu ditulis ku awewe lolobana ngagunakeun hiragana.
Pangarang lalaki mimiti nulis litelatur make hiragana. Hiragana, make gaya tulisan nu saayana, geus dipake dina surat-surat teu resmi saperti surat pribadi, sedengkeun katakana jeung kanji dipake keur dokumen resmi. Kabehdieunakeun, hiragana jadi remen dipake tinimbang katakana, hususna keur keca-kecap injeuman ti basa sejen (contona, ti mimiti abad ka-19), dina ngaran transliteration, sasatoan, telegram, sarta hal-hal nu dianggap perlu.
Aslina, sakabeh soran leuwih ti hiji hiragana. Dina taun 1900, sistimna disederhanakeun numana unggal sora ngan hiji hiragana. Hiragana sejenna disebut hentaigana (変体仮名?)
Sajak atawa lagu Iroha ("lagu/sajak warna-warni"), dina abad ka-10, ngagunakeun sakali hiragana (iwal ti n ん). Di handap nembongkeun romanisasi hiragana; dibaca dina cara maca Basa Jepang modern.
Catetan dina baris panungtung dimimitian ku kana nu jarang dipake nyaeta (we ゑ).
Hiragana dina Unicode[édit | sunting sumber]
Dina Unicode, Hiragana make titik kode U+3040 nepi ka U+309F:
Dina Unicode blok hiragana kasusun ku sakabeh karakter hiragana dina runtuyan modern, kaasup vowels leutik jeung kana yōon kana keur unggal suku kata, kaasup wi jeung we nu kuno tur vu nu jarang dipake. Sakabeh kombinasi hiragana boh dakuten jeung handakuten nu dipake dina Basa Jepang modern kawengku, sarta bisa dipake ku make hiragana dasar dituturkeun ku karakter dakuten jeung handakuten (U+3099 jeung U+309A). Metoda ieu dipake ku nambahkeun diacritics kana kana nu teu ilahar dipake, contona make dakuten keur vowel murni atawa handakuten kana kana nu teu kaasup grup-h.
Karakter U+3095 jeung U+3096 nyaeta か (ka) leutik jeung け (ke) leutik. U+309F nyaeta digraph より (yori) biasana dipake dina teks nu nangtung. U+309B jeung U+309C nyaeta spase(taya kombinasi) sarua jeung karakter dakuten jeung handakuten.
Taya karakter dina kode U+3040, U+3097, atawa U+3098.
Tempo oge[édit | sunting sumber]
- Shodo, kaligrafi Basa Jepang.
- Iteration mark nerangkeun tanda iterasi nu dipake dina hiragana.
- Japanese typographic symbols keur simbol non-kana, non-kanji.
- Japanese phonology nerangkeun cara ngucap dina Basa Jepang leuwih jentre.
- Nü Shu, sistim tulis suku kata nu dipake ku awewe Cina di propinsi Hunan
Rujukan[édit | sunting sumber]
- "The Art of Japanese Calligraphy", Yujiro Nakata, ISBN 0834810131, nerangkeun leuwih jentre ngeunaan onode jeung onnade.
- Wikipedia Inggris, Juli 2006.
Tumbu kaluar[édit | sunting sumber]
- Hiragana code chart at Unicode.org
- Practice hiragana using different typefaces
- Learn how to read and write hiragana
- Test your hiragana knowledge
- Background and information on hiragana
- Free Kana Lessons


text:
teu katingali,
teu ngawujud,
teu kasentuh “
Babasa ki sunda bewara pikeun urang balarea
Sangkan kudu sidik,apik nata hirup kahirupan di alam dunya
Taya nu salah di ieu alam dunya
sabab estuning pieunteungeun urang sadaya
Taya nu apal isuk kumaha, pageto rek kamana
Horeng mana horeng sadaya ukur rusiah mantenna, katangtuan kudratna
Urang manusa ukur ngalampahan bari meredih du’a kanu kawasa
Ras sidakep bari nangtung lain asal gumantung
tapi kanu miboga numaha agung
Boga panon can puguh tenjo ukur bisa ngeunteung sakur nu katingali
Geura cipta ku rasa saha sajatina manusa nu miboga
Geura guar ku karsa wujudna manusa saha nu nyipta
Geura ragap ku pangawasa sanajan taya wujud jeung rasana
Salah ku salahna pieunteungeun pikeun nu bener
Bener ku benerna pieunteungeun pikeun nu salah
Dunya siloka papasangan nu aya di alam eueunteungan
Lain ucap saukur ucap nyebat asmana baris teu apal eusina
Salapan puluh salapan asmana estu pieunteungeun urang balarea
NU-‘ki sunda


text:
Basa Inggris
Basa Inggris nyaéta basa Jérmanik Kulon, nu asalna ti Inggris. Basa ieu mangrupakeun kombinasi antara sababaraha basa lokal nu dipaké ku urang Norwégia, Dénmark, Saxon jeung Angel ti abad ka-6 nepi ka-10. Dina taun 1066, kusabab ditalukkeunana Inggris ku William the Conqueror, satuluyna basa Inggris kalayan kacida inténsifna mulai dipangaruhan ku basa Latén jeung basa Perancis. Tina sakabéh kosakecap basa Inggris modéren, diperkirakeun ±50% na asalna tina basa Perancis jeung Latén.
Daptar eusi
Sajarah basa Inggris[édit | sunting sumber]
Tuwuhna basa Inggris biasa dibagi numutkeun tilu mangsa:
- Basa Inggris Kuna atawa basa Anglo-Saxon, 700 – 1066
- Basa Inggris Tengahan, antara 1066 – 1500
- Basa Inggris Anyar, mulai ti abad ka-16
Basa–basa sakulawarga[édit | sunting sumber]
Basa Inggris kagolongkeun kana rungkun basa Jérmanik, utamana tina cabang Jérmanik Kulon. Kulawarga pangdeukeutna nyaéta basa Friesland. Lian ti éta, basa Walanda (kaasup ogé basa-basa Jérman hilir lianna) kaasup deukeut kénéh. Basa Jérman (Basa Jérman tonggoh) rada leuwih jauh deui.
Tapi ti sakabéh basa Jérmanik, basa Inggris mangrupakeun basa pangséjénna sacara tatabasa jeung kosakecap. Kosakecap basa Inggris loba dipangaruhan ku basa Perancis, nu asup ngaliwatan talukna bangsa Normal jeung satuluyna ngaliwatan pamakéan basa Perancis minangka basa resmi salila mangabad-abad di lingkungan pamaréntahan
Status basa[édit | sunting sumber]
Basa Inggris nyaéta basa munggaran di Amérika Sarikat, Australia, Bahama, Barbados, Bermuda, Britania Raya, Guyana, Jamaika, Selandia Anyar, Antigua jeung Barbuda, Saint Kitts jeung Nevis sarta Trinidad jeung Tobago.
Lian ti éta basa Inggris ogé mangrupakeun salasahiji basa resmi di sababaraha nagara, saperti di Afrika Kidul, Nigeria, Belize, Kanada, Hong Kong, Irlandia, Singapura jeung lianna.
Di dunya, basa Inggris mangrupakeun basa kadua munggaran nu diulik. Basa Inggris bisa sumebar alatan pangaruh pulitik jeung imperialisme Inggris nu diteruskeun ku Britania Raya di dunya. Salah satu pepatah Inggris zaman dahulu mengenai kerajaan Inggris yang disebut Imperium Britania (British Empire) nyaéta tempat dimana “Panonpoé teu kungsi surup” (“where the sun never sets”).
Tempo ogé[édit | sunting sumber]
Tumbu luar[édit | sunting sumber]
- (en) Laporan Ethnologue - bahasa Inggris
- (en) BBC - Radio 4 - Routes of English
- (en) Penjelasan singget ngeunaan pamakéan tense
- (en) English Grammar Online - latihan, penjelasan jeung kaulinan gratis
- (en) Esl Base - informasi ngeunaan pangajaran Basa Inggris minangka basa asing
- (en) LanguageMonitor - Lembaga pangawas pamakéan basa Inggris kontémporér
- (en) Kamekaran Basa Inggris
Kamus[édit | sunting sumber]
- Oxford English Dictionary - kamus basa Inggris panglengkepna
- All free English dictionaries - kumpulan kamus gratis
- Cambridge Dictionary
- Longman English Dictionary
- Atrinia.Com - Kamus on the Fly Kamus Inggris-Indonesia-Jepang
- Indict - Kamus offline Aplikasi kamus Inggris-Indonesia-Inggris
- Sederet.com - Kamus online Kamus online Inggris-Indonesia-Inggris